DUA BOTOL PLASTIK DISYAKI BAHAN LETUPAN IED DIJUMPAI PADA TAYAR KERETA SITI KASIM

KUALA LUMPUR: Dua botol plastik yang dijumpai di bahagian bawah kereta milik peguam Siti Kasim disyaki bahan letupan termampat (IED), kata Ketua Polis Daerah Brickfields ACP Amihizam Abdul Shukor.

Beliau berkata objek menyerupai bahan letupan itu diletakkan di brek bahagian tayar sebelah belakang kereta jenis Toyota Celica milik peguam dan aktivis sosial berkenaan.

“Polis menerima panggilan daripada peguam itu pada 12.58 tengah hari ini yang memaklumkan terdapat objek seperti bom diletakkan di bahagian brek keretanya,” katanya kepada pemberita ketika ditemui di lokasi kejadian.

Beliau berkata objek itu dikesan oleh mekanik sebuah pusat servis kenderaan di Bangsar ketika kereta tersebut dihantar untuk penyelenggaraan sebelum peguam berkenaan memulakan perjalanan ke Kelantan.

Berikutan insiden itu, tinjauan Bernama di lokasi kejadian mendapati laluan utama di Jalan Maarof ditutup kira-kira tiga jam selain dipantau ketat oleh polis.

Ditanya sama ada bahan letupan itu masih aktif dan menggunakan alat kawalan jauh, Amihizam berkata siasatan lanjut akan dilaksanakan untuk mengesahkan beberapa elemen objek yang ditemukan itu.

“Belum tahu sama ada bom itu boleh dikawal atau tidak. Masih dalam siasatan dan bahan letupan ini ada beberapa elemen untuk sahkan benda itu. Jadi, kita kena hantar kepada pakar kerana mereka terpaksa ‘bina balik’ baru dapat sahkan perkara itu,” katanya.

Selain pegawai dan anggota polis yang menjalankan siasatan di tempat kejadian, turut berada di lokasi Unit Pemusnah Bom (UPB), serta pasukan bomba dan penyelamat.

Amihizam berkata polis belum mengambil kenyataan daripada Siti Kasim atau nama sebenarnya Siti Zabedah Kasim, bagaimanapun peguam dan aktivis sosial itu secara lisan memaklumkan tidak menerima sebarang bentuk ancaman.

Katannya kawasan itu kembali dibuka seperti biasa pada 5.45 petang.

Sementara itu, Siti Kassim ketika ditemui di lokasi kejadian berkata sebelum ini beliau pernah berhadapan pelbagai bentuk ancaman berbahaya susulan isu yang dibangkitkannya sebagai aktivis sosial, namun tidak pernah mengalami kejadian seperti hari ini.–AlHijrah Online


KES TEMBAK CHERAS: POLIS ADA PETUNJUK BAHARU KESAN DUA LAGI SUSPEK

KUALA LUMPUR: Polis menemukan petunjuk baharu dalam memburu dua lagi lelaki bersenjatakan parang yang melarikan diri selepas dua rakan mereka ditembak mati di Taman Supreme, Cheras, di sini, semalam.

Tanpa mendedahkan butiran lanjut petunjuk itu, Ketua Polis Kuala Lumpur Datuk Mohd Shuhaily Mohd Zain berkata polis turut menubuhkan pasukan bagi mengesan kedua-dua warga asing itu, yang disyaki terlibat dalam kegiatan pecah rumah di kawasan berkenaan.

“Setakat ini kami telah ada petunjuk baharu,” katanya pada sidang media di Ibu Pejabat Polis Kontinjen (IPK) Kuala Lumpur di sini hari ini.

Awal pagi semalam, polis menembak mati dua lelaki berusia lingkungan 30-an disyaki terlibat dalam kegiatan pecah rumah di kawasan perumahan terbabit selepas mereka cuba menyerang polis menggunakan parang manakala dua lagi melarikan diri menggunakan sebuah kenderaan bernombor pendaftaran palsu.

Sementara itu, beliau berkata polis menahan dua lelaki dan dua wanita tempatan berusia lingkungan 21 hingga 23 tahun disyaki terlibat dalam kegiatan penipuan e-belian dan tawaran kerja menerusi pusat panggilan dalam serbuan di sebuah rumah di Bukit Bintang di sini semalam.

Menurut Mohd Shuhaily serbuan pada 2 petang itu turut merampas empat komputer riba dan 15 telefon bimbit daripada sindiket yang menyasarkan mangsa warga Australia dan beroperasi sejak Mac lepas.

“Kesemua mereka disyaki berperanan sebagai operator untuk mendapatkan mangsa-mangsa menggunakan Facebook.

“Modus operandi sindiket ini ialah menipu warga Australia dengan menawarkan perkhidmatan pembelian sesuatu produk. Apabila mereka ditawarkan dengan sesuatu produk, lagi tinggi mereka melabur, lagi banyak imbuhan diperoleh,” katanya.

Beliau berkata mereka melabur antara AUS$100 hingga AUS$1,000 untuk mendapat jumlah pulangan imbuhan yang tinggi.

Katanya kes disiasat mengikut Seksyen 420 Kanun Keseksaan kerana menipu dan orang ramai yang mempunyai maklumat berkaitan kes itu diminta menghubungi Hotline Polis Kuala Lumpur di talian 03-2146 0584/0585 atau balai polis berhampiran.

Terdahulu, Mohd Shuhaily menyaksikan serah terima tugas Timbalan Ketua Polis Kuala Lumpur antara Ketua Cawangan Khas yang juga pemangku Timbalan Ketua Polis Kuala Lumpur Datuk Abu Samah Mohd Noor dan Ketua Jabatan Siasatan Jenayah Kuala Lumpur SAC Habibi Majinji di IPK Kuala Lumpur di sini hari ini.

Habibi dilantik pemangku Timbalan Ketua Polis Kuala Lumpur menggantikan Abu Samah yang dilantik Timbalan Ketua Polis Kedah.–AlHijrah Online


Tun Mahathir Tidak Tahu Status Terkini Kontrak ECRL

Tun Dr Mahathir memaklumkan bahawa beliau tidak mengetahui status terkini berkenaan kontrak kepada China Communication Construction Company Ltd (CCCC) bagi projek Laluan Rel Pantai Timur (ECRL), sama ada telah dibatalkan atau tidak.

Jelasnya beliau baru pulang dari lawatan kerja luar negara dan tidak mengetahui berkenaan penamatan kontrak berkenaan.

Katanya perkara itu akan dibincangkan di mesyuarat kabinet hari ini.

“Salah satu cara kita menangani masalah ini adalah dengan menamatkan kontrak. Tapi bila tamatkan kontrak, perlu membayar pampasan yang banyak, billion,” katanya ketika ditemui selepas melancarkan Skim Perlindungan Nasional B40 (mySalam) di Putrajaya pagi tadi.

Sebelum ini, Malaysia dikatakan dalam fasa mencari kontraktor baharu bagi menerajui projek ECRL setelah menamatkan penganugerahan kontrak kepada CCCC.


PRU-15 BERMULA HARI INI DENGAN PROSES PENAMAAN CALON

PUTRAJAYA: Pilihan Raya Umum ke-15 (PRU15) bagi memilih kerajaan baharu Malaysia bermula hari ini dengan proses penamaan calon di 222 pusat penamaan di seluruh negara.

Turut diadakan serentak adalah Pilihan Raya Kecil (PRK) Dewan Undangan Negeri (DUN) Bugaya di Sabah yang tertangguh ekoran proklamasi darurat bagi mencegah penularan pandemik COVID-19.

Suruhanjaya Pilihan Raya (SPR) telah menetapkan hari pengundian pada 19 Nov dan pengundian awal pada 15 Nov.

Tempoh berkempen ditetapkan selama 14 hari bermula hari ini selepas pengisytiharan calon-calon yang bertanding dan akan berakhir pada 11.59 malam, 18 Nov.

Selain 222 kerusi Parlimen yang dipertandingkan, pilihan raya bagi 116 kerusi DUN di Perlis, Pahang dan Perak turut diadakan serentak selepas ketiga-tiga negeri itu membubarkan DUN masing-masing susulan pembubaran Parlimen ke-14 pada 10 Okt lepas.

Daftar pemilih yang akan digunakan untuk PRU15, pilihan raya negeri dan PRK Bugaya adalah Daftar Pemilih Tambahan Ogos 2022 yang dikemas kini sehingga 9 Okt 2022.

Negeri-negeri diterajui Pakatan Harapan (PH) iaitu Pulau Pinang, Negeri Sembilan dan Selangor serta yang diterajui PAS iaitu Terengganu, Kelantan dan Kedah tidak membubarkan DUN dan tiada pilihan raya peringkat DUN berkenaan.

Sabah, Melaka, Sarawak dan Johor sebelum ini telah mengadakan Pilihan Raya Negeri (PRN) masing-masing. PRN Sabah diadakan pada 26 Sept 2020, Melaka (20 Nov 2021), Sarawak (18 Dis 2021) dan Johor (12 Mac 2022).

PRK DUN Bugaya pula diadakan bersekali dengan PRU15 berikutan kematian penyandangnya Manis Muka Mohd Darah pada 17 Nov 2020 dan tertangguh ekoran proklamasi darurat bagi mencegah penularan pandemik COVID-19.

Sebelum penggal Parlimen ke-14 dibubarkan, komposisi kerusi Dewan Rakyat menyaksikan Pakatan Harapan (PH) dengan 90 kerusi, Barisan Nasional (43), Bersatu (28), Gabungan Parti Sarawak (19), PAS (17), Warisan (tujuh), Parti Bangsa Malaysia (enam), Parti Pejuang Tanah Air (empat), Bebas (tiga) dan masing-masing satu kerusi bagi parti MUDA, Parti Sarawak Bersatu dan STAR.

Dua kerusi kosong selepas kematian penyandangnya iaitu Datuk Hasbullah Osman dari BN bagi kerusi Parlimen Gerik, Perak dan Datuk Liew Vui Keong dari Parti Warisan bagi kerusi Parlimen Batu Sapi, Sabah.–AlHijrah Online


JAWI SIASAT HIMPUNAN PROMOSI LGBT, AJARAN AHMADI DI SOGO

KUALA LUMPUR: Bahagian Penguatkuasaan Jabatan Agama Islam Wilayah Persekutuan (JAWI) sedang mendapatkan keterangan daripada individu berkait dengan perhimpunan yang membawa sepanduk berkaitan LGBT dan ajaran Ahmadi di hadapan Sogo, di sini, baru-baru ini.

Pengarah Jabatan Agama Islam Wilayah Persekutuan (JAWI) Datuk Mohd Ajib Ismail berkata, keterangan daripada individu terlibat adalah bagi tujuan siasatan dan tindakan selanjutnya bersama pihak Polis Diraja Malaysia (PDRM).

“Sebarang kesalahan yang berhubungan dengan akidah boleh dikenakan tindakan undang-undang dan hukuman di bawah Akta 559, Akta Kesalahan Jenayah Syariah (Wilayah-Wilayah Persekutuan) 1997 jika sabit kesalahan,” katanya dalam satu kenyataan hari ini.

Mohd Ajib berkata, umat Islam khususnya di Wilayah-Wilayah Persekutuan diingatkan agar menjauhkan diri daripada terpengaruh dengan ajaran yang bercanggah dengan akidah Islam serta mendapatkan ilmu tentang ajaran Islam melalui sumber yang sahih dan berautoriti.

Baru-baru ini tular video di media sosial memaparkan satu perhimpunan di Sogo, di sini, yang melibatkan beberapa individu yang membawa sepanduk berkaitan LGBT dan ajaran Ahmadi.–AlHijrah Online


KERAJAAN BARU PERLU DIBENTUK SEGERA, DUA BULAN HADAPAN TEMPOH PENTING CAPAI IMUNITI KELOMPOK

KUALA LUMPUR: Tan Sri Muhyiddin Yassin berharap kerajaan baharu dapat dibentuk dengan segera supaya pentadbiran negara ini tidak terganggu dan dapat berjalan seperti biasa.

Beliau yang meletak jawatan sebagai perdana menteri hari ini berkata, perkara itu penting kerana negara sedang menuju untuk mencapai imuniti kelompok.

“Tempoh dua bulan ke hadapan ini adalah amat penting kerana kita dijangka mencapai imuniti kelompok pada bulan Oktober.

“Segala perancangan yang telah digariskan dalam Pelan Pemulihan Negara tidak boleh terbantut. Sektor-sektor ekonomi perlu dibuka semula untuk memastikan ekonomi negara dapat pulih dengan segera dan rakyat dapat menjana pendapatan untuk menyara diri dan keluarga.

“Justeru, momentum pelaksanaan program vaksinasi tidak boleh terganggu. Rekod kita mencatatkan jumlah vaksinasi harian antara yang tertinggi di dunia mesti dikekalkan,” katanya dalam perutusan khas hari ini.

Tegas beliau penduduk negara ini tidak perlu bimbang kerana kabinetnya telah menempah lebih 87 juta dos vaksin yang melibatkan perbelanjaan sebanyak RM 4.36 bilion.

Jumlah itu katanya cukup untuk semua penduduk di Malaysia. – AlHijrah Online


AGENDA BUBAR PARLIMEN DIBINCANG JIKA BERKESEMPATAN – PM

PUTRAJAYA: Perdana Menteri Datuk Seri Ismail Sabri Yaakob berkata ‘agenda tambahan’ termasuk berkaitan pembubaran Parlimen mungkin dibincangkan pada majlis menghadap Yang di-Pertuan Agong hari ini jika berkesempatan.

Beliau berkata kebiasaannya pertemuan dengan Yang di-Pertuan Agong Al-Sultan Abdullah Ri’ayatuddin Al-Mustafa Billah Shah dilakukan setiap minggu, sehari sebelum mesyuarat Kabinet bagi membincangkan perihal berkaitan Kabinet.

Menurutnya, perbincangan itu mungkin mengambil masa yang panjang memandangkan banyak perkara yang akan diterangkan selain beliau menerima pesanan daripada Seri Paduka.

Semasa ditemui selepas meninjau persiapan Bajet 2023 di Kementerian Kewangan di sini hari ini, Ismail Sabri yang ditanya sama ada tarikh pembubaran Parlimen akan dibawa pada majlis menghadap hari ini berkata: “Tak pasti lagi nak bawa atau tak. Kalau bincang hal Kabinet panjang sangat, pasal Kabinet sahaja.”

Ditanya lagi sama ada terdapat agenda “tambahan atau khusus” semasa menghadap Agong, Ismail Sabri berkata: “Kita tengok, kalau bincang sampai Maghrib tak sempat nak bincang hal lain”.

Ismail Sabri dijangka menghadap Seri Paduka pada pukul 4 petang ini di Istana Negara.

Mengenai tindakan menteri Perikatan Nasional (PN) membantah Pilihan Raya Umum Ke-15 (PRU15) diadakan tahun ini, beliau berkata mereka berhak memberikan pandangan masing-masing namun keputusannya tertakluk kepada Yang di-Pertuan Agong.

Perdana Menteri berkata pembubaran Parlimen adalah kuasa Yang di-Pertuan Agong yang tidak boleh dicabar dan Seri Paduka mempunyai kuasa budi bicara sepenuhnya berdasarkan Perkara 40(2)(b) Perlembagaan.

Menurut Perkara 40(2)(b) Perlembagaan, Yang di-Pertuan Agong boleh bertindak menurut budi bicara dalam melaksanakan fungsi iaitu tidak memperkenankan permintaan bagi pembubaran Parlimen.

“Jadi siapa sahaja berhak beri pandangan termasuk Perdana Menteri berhak beri pandangan tetapi kuasa pemutus adalah (Yang di-Pertuan) Agong.

“Kalau mereka nak tulis surat ke atau nak buat kenyataan akhbar ke, boleh. Itu bebas tapi akhirnya keputusan oleh (Yang di-Pertuan) Agong,” kata beliau.

Dilaporkan 12 ahli Kabinet dari Bersatu dan PAS tidak bersetuju PRU15 diadakan tahun ini kerana bimbang risiko banjir dan menghantar surat kepada Yang di-Pertuan Agong bagi menyatakan pendirian mereka.

Menteri Alam Sekitar dan Air Datuk Seri Tuan Ibrahim Tuan Man mengesahkan surat itu ditandatangani oleh semua menteri PN kerana tidak mahu PRU-15 diadakan tahun ini, manakala Menteri Kanan Pendidikan Datuk Dr Radzi Jidin berkata surat bertarikh 3 Okt itu sudah diserahkan kepada Yang di-Pertuan Agong semalam.–AlHijrah Online


ANAK SULUNG IMAMKAN SOLAT JENAZAH IBU BAPA DAN EMPAT BERADIK

MUAR: Jenazah enam beranak yang maut dalam kemalangan di Jalan Segamat-Kuantan dekat Taman Yayasan, Segamat petang semalam, selamat dikebumikan di Tanah Perkuburan Islam Ubudiah, Parit Jawa di sini.

Pasangan suami isteri Amir Ruddin Ismail, 46, dan Norahimah Noor Muhamad, 43, serta empat anaknya Fatimatulzahrah,17; Seri Khadijah Aqilah,13; Rufaidatul Asyariyah,10; dan Muhammad Assyakrawi, 5; dikebumikan dalam satu liang lahad kira-kira 4.50 petang tadi.

Terdahulu, jenazah enam sekeluarga itu dibawa dari Hospital Segamat dan tiba di Masjid Ubudiah kira-kira 3 petang sebelum disembahyangkan serta diberi penghormatan terakhir oleh ahli keluarga dan kenalan.

Anak sulung arwah, Abdurrahman, 19, mengimankan solat jenazah tersebut dengan diiringi lebih 500 jemaah.

Terdahulu kemalangan berkenaan yang berlaku pada 6.37 petang semalam melibatkan lima kenderaan iaitu sebuah treler, sebuah Honda HRV, sebuah Proton Wira, sebuah Perodua Bezza dan Perodua Alza yang dinaiki mangsa sekeluarga.

Lima mangsa tersebut meninggal dunia di lokasi manakala Muhammad Assyakrawi, meninggal ketika menerima rawatan.

Seorang lagi anak Amir Ruddin yang juga mangsa kemalangan, Abdullah, 15, masih ditempatkan di Unit Rawatan Rapi (ICU) Hospital Segamat.

Difahamkan kejadian itu berlaku selepas sebuah lori membawa muatan pasir hilang kawalan dan memasuki laluan bertentangan.

Kemalangan dipercayai berlaku apabila sebuah Honda HRV memperlahankan kenderaan kerana terdapat kerja-kerja pembaikan jalan sebelum lori yang bergerak dari arah sama gagal membrek dan hilang kawalan.

Akibat pelanggaran itu, lori berkenaan terbabas ke sebelah kanan jalan memasuki laluan bertentangan dan bertembung dengan Perodua Alza dinaiki tujuh sekeluarga itu. — AlHijrah Online


PENGEDAR DADAH DITEMUKAN TERGANTUNG DALAM SEL LOKAP

GEORGE TOWN: Seorang pengedar dadah yang ditahan bersama pelbagai jenis dadah bernilai RM116,000, ditemukan maut tergantung dalam lokap di Ibu Pejabat Polis Daerah Seberang Perai Selatan (SPS), di Nibong Tebal dekat sini hari ini.

Mayat lelaki berusia 40 tahun itu yang ditahan semalam di Lunas, Kedah, ditemukan maut dalam keadaan tergantung dengan baju tahanan di jeriji besi pintu sel lokap.

Ketua Polis Pulau Pinang Datuk Khaw Kok Chin berkata pihak polis menyedari kejadian itu pada 10 pagi, ketika pegawai bertugas membuat rondaan di sel lokap di situ, sebelum pemeriksaan mendapati lelaki yang bekerja sebagai peniaga itu telah mengantung diri.

“Kejadian itu berlaku selepas lelaki tersebut dibawa balik dari permohonan tahanan reman di mahkamah dan terdapat tiga lagi tahanan dalam sel yang sama dengan suspek, tapi mereka sedang tidur ketika itu. Pemeriksaan rakaman kamera litar tertutup (CCTV) yang terdapat di sel itu mendapati suspek memang mengantung dirinya.

“Pihak polis telah menjalankan pemeriksaan awal mengikut prosedur ditetapkan, termasuk memanggil pihak koroner yang mengesahkan suspek mati tiada unsur jenayah. Mayat dihantar ke Hospital Sungai Bakap untuk dibedah siasat dan kes disiasat sebagai kematian mengejut,” katanya pada sidang media di sini hari ini.

Sementara itu, Khaw berkata lelaki tersebut ditahan bersama empat lagi lelaki berusia 35 hingga 58 tahun, yang merupakan ahli sindiket pengedaran dadah dalam siri serbuan di sekitar Pulau Pinang dan Lunas, bermula 12 tengah hari semalam hingga 7 pagi hari ini.

Beliau berkata dalam siri serbuan di Nibong Tebal, Taman Tasek Mutiara dan Seberang Perai Tengah serta Lunas itu, polis merampas 11,327 gram (g) ganja bernilai RM37,400 dan ganja sebagai mushroom atau magic mushroom seberat 1,393g yang berharga RM78,000.

“Berdasarkan siasatan, sindiket itu dipercayai memproses dadah jenis mushroom tersebut ke dalam rokok dan menjualnya dengan harga RM60 sebatang. Mereka dipercayai aktif menjalankan kegiatan tersebut sejak awal tahun ini untuk pasaran tempatan,” katanya.

Beliau berkata dua daripada suspek merupakan penganggur, manakala dua lagi merupakan pembantu kedai dan tukang kebun dengan semua mereka positif dadah, serta mempunyai empat hingga 22 rekod lampau berkaitan dadah dan jenayah.

Khaw berkata semua dadah itu boleh digunakan 50,000 penagih dan kesemua empat lelaki tersebut direman tujuh hari bagi membantu siasatan mengikut Seksyen 39B Akta Dadah Berbahaya 1952.

“Polis turut menyita wang tunai (RM1,020), dua buah kereta dan sebuah motosikal yang kesemua bernilai RM85,520,” katanya sejak Januari hingga 30 Jun, Polis Pulau Pinang menahan 7,216 suspek berkaitan kes dadah. –AlHijrah Online


MAJLIS TILAWAH DAN MENGHAFAZ AL-QURAN ANTARABANGSA KE-63 BUKA TIRAI MALAM INI

KUALA LUMPUR: Bermula hari ini 19 Ogos 2023 hingga 24 Ogos 2023, Jabatan Kemajuan Islam Malaysia (JAKIM) akan menganjurkan Majlis Tilawah dan Menghafaz Al-Quran Peringkat Antarabangsa (MTHQA) Ke-63 bagi tahun 2023.

Program bertemakan Perpaduan Teras Malaysia Madani itu akan bertempat di Pusat Dagangan Dunia Kuala Lumpur(WTCKL).

Majlis Perasmian dan Pembukaan MTHQA Ke-63 yang diadakan pada 8.45 malam ini (19 Ogos), akan disempurnakan Perdana Menteri Datuk Seri Anwar Ibrahim.

Dalam majlis malam nanti, peserta dan hakim pertandingan MTHQA Ke-63 akan turut diperkenalkan.

Tahun ini MTHQA akan melibatkan seramai 76 orang peserta keseluruhan dari 52 buah negara.

Sejumlah 36 orang darinya adalah peserta tilawah dengan 24 lelaki dan 12 perempuan, manakala peserta hafazan pula seramai 40 orang iaitu 27 lelaki dan 13 perempuan.

Malaysia akan diwakili Muhammad Qayyim Nizar Sarimi bagi kategori tilawah lelaki dan Nor Hidayah Abd Rahman untuk kategori tilawah wanita.

Peserta hafazan lelaki negara pula ialah Ahmad Ikmal Mohd Ridhuan dan peserta hafazan wanita Malaysia ialah Dian Karisma Mohd Japar.

Seluruh rakyat Malaysia dijemput beramai-ramai untuk menyaksikan MTHQA Ke-63 di WTCKL pada 19 hingga 24 Ogos 2023 bagi memeriahkan lagi majlis gilang gemilang ini.

Orang ramai juga boleh menyaksikan MTHQA Ke-63 menerusi siaran langsung di saluran RTM1 dan TV AlHijrah.

Selain itu, para penonton juga boleh mengikuti secara langsung MTHQA Ke-63 melalui saluran media sosial rasmi JAKIM seperti TV JAKIM, Facebook dan Tiktok JAKIM, Radio IKIM, Radio Nasional FM. — AlHijrah Online


MAYAT TENTERA LEMAS KETIKA LATIHAN DITEMUI

BERA: Mayat anggota Tentera Darat Malaysia (TDM) daripada 10 Briged Para (10 Bgd Para) yang dipercayai lemas dan hilang di Sungai Pahang semasa menjalani latihan Eksesais Para Predator, ditemui pada 7.55 pagi tadi.

Mayat Lans Koperal Mohamad Azrin Mohamad Isa, 27 tahun, dijumpai dalam keadaan lengkap berpakaian, timbul di tebing Kampung Serengkam, daerah Maran, kira-kira 40 kilometer daripada lokasi mangsa dilaporkan lemas.

Penolong Pengarah Operasi Jabatan Bomba dan Penyelamat Negeri Pahang, Ismail Abdul Ghani berkata, mayat mangsa dijumpai oleh bot orang awam yang terlibat dalam operasi mencari mangsa yang masuk hari keempat.

Hari ini, seramai 141 anggota Bomba dan Penyelamat, Angkatan Tentera Malaysia (ATM), Polis Diraja Malaysia (PDRM), Angkatan Pertahanan Awam Malaysia (APM), nelayan dan unit amal terlibat operasi mencari dan menyelamat mangsa. Mayat mangsa telah dibawa ke Hospital Sultan Haji Ahmad Shah (HOSHAS), Temerloh.

Sementara itu, TDM berharap orang ramai diminta beri kerjasama untuk tidak menyebarkan gambar penemuan jasad mangsa bagi menjaga perasaan waris dan keluarga anggota tentera tersebut

TDM turut menzahirkan ucapan takziah buat isteri Allahyarham, Nor Aqila Syafiqa Safuan serta seluruh ahli keluarga mangsa.

Sebelum ini, mangsa yang juga merupakan anggota Tinjau dari pasukan Kompeni PANDURA (Para) dilapor hilang ketika sedang melaksanakan Fasa Latihan Taktikal Menyeberangi Sungai di sekitar kawasan Kampung Batu Bor pada Ahad, 29 Ogos lalu.—AlHijrah Online


JANGAN TERPENGARUH DENGAN AJARAN SELAIN AHLI SUNNAH WAL JAMAAH – MUFTI KEDAH

BALING: Umat Islam di Malaysia perlu berpegang teguh kepada ajaran Islam berlandaskan Ahli Sunnah Wal Jamaah serta tidak pengaruh dengan mana-mana fahaman yang tidak selari dengan pegangan tersebut.

Mufti Kedah, Datuk Sheikh Fadzil Awang mengesahkan bahawa tiada sebarang aktiviti yang berkait rapat dengan fahaman ‘Islam Melayu’ yang dibawa oleh individu yang dikenali ‘Ibu Yati’.

Dalam pada itu, Mufti Kedah berharap agar masyarakat memahami perkara asas iaitui Nabi Muhammad SAW adalah rasul terakhir dan tiada nabi lain selepas itu.

“Fahaman ‘Agama Melayu’ atau Rasul Melayu ini sebenarnya baru timbul, dan fahaman ini saya dapati belum ada di Kedah.

“Kita harap masyarakat Islam tidak kira di mana-mana juga, untuk tidak terpengaruh dengan ajaran seperti itu,” katanya.

Mengulas lanjut, Sheikh Fadzil memaklumkan pemantauan diadakan secara berterusan yang dijalankan Jabatan Hal Ehwal Islam Negeri Kedah (JHEAIK) bagi memastikan tiada sebarang aktiviti berkaitan pelanggaran akidah.

Jumaat lalu, Ketua Pegawai Eksekutif Yayasan Dakwah Islamiah Malaysia (YADIM), Tuan Kamarul Arief Tuan Soh menyatakan pihaknya sentiasa terbuka untuk memberikan kefahaman berhubung ajaran Islam berlandaskan Ahli Sunnah Wal Jamaah kepada seluruh masyarakat negara ini.

Menurutnya, ia termasuk memberi kefahaman kepada mereka yang terlibat dalam ajaran agama Melayu yang dibawakan ‘Ibu Yati’.

Sebelum ini, Yang Dipertua Yadim, Nasrudin Hassan dilaporkan menasihatkan orang ramai agar tidak terpengaruh dengan ajaran Islam Melayu itu.—AlHijrah Online


SYABU RM1.2 JUTA DIRAMPAS JKDM SABAH

KOTA KINABALU: Jabatan Kastam Diraja Malaysia (JKDM) Sabah berjaya merampas kira-kira 30 kilogram dadah disyaki syabu yang nilai anggarannya berjumlah RM1.2 juta di Lapangan Terbang Antarabangsa Kota Kinabalu (LTAKK).

Penolong Ketua Pengarah Kastam Zon Sabah Datuk Abdullah Jaapar berkata beberapa bungkusan berisi dadah telah disita oleh pasukan operasi JKDM Sabah pada 10 November lalu selepas gagal dituntut oleh pemiliknya.

“Pemeriksaan lanjut terhadap bungkusan berkenaan menemukan hablur jernih dipercayai syabu seberat 30 kilogram dan bungkusan tersebut dihantar dari Semenanjung.

“Setakat ini  tiada tangkapan dibuat berkaitan kes berkenaan dan siasatan lanjut sedang dijalankan,” katanya.

Beliau berkata kes disiasat di bawah Seksyen 39B Akta Dadah Berbahaya (ADB) 1952.

Abdullah berkata bagi tempoh Januari hingga November tahun ini, JKDM Sabah merampas dadah jenis syabu yang bernilai RM5.56 juta.—Alhijrah Online


LELAKI MAUT KETIKA DAKI GUNUNG PULAI

JOHOR BAHRU: Seorang lelaki maut selepas dilaporkan pengsan ketika mendaki secara berkumpulan di Gunung Pulai, Kulai, pagi ini.

Komander Operasi Balai Bomba dan Penyelamat Kulai Pegawai Bomba Kanan II Mohd Khairil Buang berkata tujuh anggota bersama jentera dan ambulans digegaskan ke lokasi selepas Pusat Gerakan Operasi negeri menerima panggilan kecemasan pada 9.49 pagi.

Beliau berkata mangsa, Tee Kok Soon, 55, dilaporkan pengsan kira-kira 300 meter selepas memulakan pendakian.

“Pasukan Keluaran Operasi bertindak menuju ke lokasi Tee pengsan dengan menaiki kenderaan orang awam dan seterusnya membawanya ke kaki gunung.

“Pihak Kementerian Kesihatan kemudian membuat pemeriksaan lanjut sebelum mengesahkan Tee meninggal dunia di lokasi kejadian,” katanya dalam kenyataan hari ini.

Mohd Khairil berkata mayat Tee diserahkan kepada pihak polis untuk tindakan selanjutnya dan operasi berkenaan tamat kira-kira 12.15 tengah hari.

Sementara itu, Ketua Polis Daerah Kulai Supt Tok Beng Yeow mengesahkan pihaknya menerima laporan berhubung kejadian itu. –AlHijrah Online


PENERIMA TIDAK PERLU PULANGKAN HIBAH TH

PUTRAJAYA:  Pendeposit Tabung Haji (TH) tidak perlu memulangkan dividen yang diterima walaupun status halalnya dipertikai banyak pihak.

Menteri di Jabatan Perdana Menteri, Datuk Seri Dr. Mujahid Yusof Rawa berkata, penerima tidak mengetahui penyelewengan yang berlaku di dalam institusi berkenaan dan tindakan memulangkan semula wang hanya akan menyebabkan kesulitan.

“Mereka yang terima tidak tahu penyelewangan yang berlaku. Mereka telah diberi hibah atau dividen.

“Tak payah nak bayar balik. Itu akan timbulkan kesukaran,” kata Mujahid.

Jelasnya, penyelewengan yang berlaku hanya melibatkan pengurusan atasan dan penerima tidak tanggungjawab di atas masalah berkenaan.

“Itu bukan masalah orang menerima. Itu masalah pengurusan.”

Laporan pemberian hibah TH bagi tahun 2014 hingga 2017 yang bercanggah dengan Akta Tabung Haji 1995 menyebabkan penyata kira-kira TH merekodkan defisit RM4.1 bilion pada 31 Disember 2017.

Perkara itu sekaligus menimbulkan persoalan dalam kalangan pendeposit mengenai status hibah yang diterima.

Datuk Seri Dr. Mujahid ditemui selepas Majlis Penyerahan Cek Kepada Sekolah Pondok Berdaftar di Putrajaya pagi tadi.


EPU AKAN SEMAK SEMULA PENJUALAN ANAK SYARIKAT TH PLANTATION – AHMAD MARZUK

KUALA LUMPUR: Penjualan 14 anak syarikat oleh TH Plantation Berhad (THP) masih belum dimuktamadkan.

Timbalan Menteri di Jabatan Perdana Menteri, Ahmad Marzuk Shaary berkata, perkara itu sedang dipertimbangkan sama ada akan memberi faedah kepada anak syarikat Lembaga Tabung Haji tersebut atau tidak.

“Penjualan Bumi Suria Ventures dan Maju Warisanmas Sdn Bhd sedang menunggu kelulusan oleh Unit Perancangan Ekonomi (EPU) sama ada harga jualan itu mengikut harga pasaran atau tidak dan sama ada ia memberi impak kepada perancangan jangka panjang dan keuntungan TH Plantation,” katanya.

Tambahnya, keyakinan pelabur meningkat sejak Perikatan Nasional mengambil alih pentadbiran negara Februari lalu selain harga sawit mentah dilihat sedang pulih.

Ini disebabkan hubungan antarabangsa terutama India dan China yang semakin baik.

Beliau berkata demikian menjawab soalan tambahan oleh Tan Sri Noh Omar (Tanjong Karang) berhubung justifikasi penjualan aset oleh TH Plantation di Dewan Rakyat.

Keputusan untuk menjual 14 buah anak syarikat THP yang memiliki 76.2% daripada jumlah keseluruhan ladang milik anak syarikat TH Plantations telah dibuat oleh kerajaan dahulu di bawah Pakatan Harapan pada Ogos 2019. — AlHijrah Online / Abdul Hakim Hasan.


KEPUTUSAN STAM 2022 CATAT PENINGKATAN DENGAN GRED PURATA NASIONAL 3.13

BANTING: Keputusan peperiksaan Sijil Tinggi Agama Malaysia (STAM) Tahun 2022 menunjukkan peningkatan dengan gred purata nasional adalah 3.13 berbanding pada 2021 iaitu 3.15, kata Menteri Pendidikan Fadhlina Sidek.

Berucap ketika mengumumkan keputusan Peperiksaan STAM di Sekolah Agama Menengah Tinggi Tengku Ampuan Rahimah hari ini, beliau berkata bagi gred purata sekolah Kementerian Pendidikan (KPM) pula adalah 2.91 berbanding tahun 2021 iaitu 2.92, iaitu peningkatan sebanyak 0.01.

“Pencapaian peperiksaan STAM bagi sekolah KPM telah menunjukkan kualiti yang lebih baik. Saya percaya kejayaan ini adalah hasil usaha gigih semua pihak dalam meningkatkan kualiti pengajaran guru, penyediaan kemudahan bilik darjah yang kondusif, bekalan buku teks dan lain-lain keperluan yang menyokong proses pembelajaran murid,” katanya.

Katanya calon peperiksaan STAM Tahun 2022 yang berdaftar adalah 4,634 orang meliputi calon sekolah KPM seramai 1,363 orang; Sekolah Menengah Agama Negeri (1,941 orang); Sekolah Menengah Agama Rakyat (259 orang); Sekolah Menengah Swasta (36 orang) dan calon persendirian (1,035 orang).

Fadhlina berkata sijil peperiksaan STAM bukan sahaja diiktiraf untuk kemasukan ke program Ijazah Pertama di Universiti Al Azhar Al Sharif, Mesir tetapi juga untuk kemasukan ke universiti tempatan.

“Sijil STAM turut mendapat pengiktirafan oleh Jabatan Perkhidmatan Awam, iaitu setaraf dengan Sijil Tinggi Persekolahan Malaysia. Ini bermakna pemegang sijil STAM juga layak untuk memasuki pekerjaan dalam sektor perkhidmatan awam seperti pemegang sijil STPM,” katanya.

Sehubungan itu, katanya beliau amat menyokong dan menggalakkan murid-murid yang berminat untuk melanjutkan pelajaran dalam bidang agama di Timur Tengah, khususnya di Universiti Al- Azhar Al Sharif mahupun universiti tempatan, untuk meneruskan hasrat mereka tanpa ragu kerana hala tuju dan laluan masa hadapan yang cerah sedia menanti.

Berhubung isu tular di media sosial yang mendakwa seorang Penolong Kanan Hal Ehwal Murid (PKHEM) telah dipindahkan dan diturunkan gred kepada guru biasa di sekolah baharu, Fadhlina menjelaskan tidak timbul isu penurunan gred.

“Tidak tepat laporan itu, saya fikir kita telah melaksanakan proses kerja itu dengan cukup cermat dan berhati-hati dan kita ambil kepentingan semua pihak dan ini adalah proses (perpindahan) biasa.

“Masyarakat mungkin tidak faham tentang isu gred perguruan sebab itu saya kata proses kerja atau proses penukaran dan perpindahan ini, proses kerjanya tidak ada masalah. Tiada isu mengenai dia diturunkan pangkat,” katanya. –AlHijrah Online


MP SABAH LOMPAT PARTI: YANG DIPERTUA DEWAN RAKYAT TERKHILAF, BERSATU RUJUK KE MAHKAMAH

KUALA LUMPUR: Presiden Bersatu Tan Sri Muhyiddin Yassin yang mempertikaikan keputusan Yang Dipertua Dewan Rakyat Datuk Johari Abdul untuk tidak mengosongkan empat kerusi Parlimen di Sabah yang dimenangi bekas ahli Bersatu atas tiket Gabungan Rakyat Sabah (GRS) pada Pilihan Raya Umum ke-15 (PRU-15) November lepas, akan merujuk perkara itu ke mahkamah.

Beliau mendakwa keputusan oleh Yang Dipertua Dewan Rakyat itu dibuat berdasarkan tafsiran Fasal 10.2.3 Perlembagaan parti Bersatu, namun menurutnya Johari bukan pihak yang mempunyai kuasa untuk mentafsir perlembagaan parti, justeru terkhilaf dalam membuat tafsiran serta keputusan.

Menurutnya dalam surat bertarikh 16 Jan lepas, Johari memberi alasan dengan mentafsir fasal itu, empat Ahli Parlimen berkenaan menjadi ahli langsung GRS pada 27 Okt 2022, dan mendapati keahlian mereka dalam Bersatu gugur serta-merta pada waktu berkenaan, sebelum mereka bertanding dalam PRU-15 pada 19 Nov 2022.

“Fasal 10.2.3 Perlembagaan Bersatu menyatakan seorang ahli gugur keahliannya secara serta-merta apabila menyertai mana-mana parti politik lain.

“Namun, fasal ini tidak terpakai kepada empat Ahli Parlimen berkenaan kerana mereka adalah ahli Bersatu dan parti ini adalah pengasas serta parti komponen GRS pada masa itu. Justeru, GRS tidak boleh ditafsirkan sebagai ‘parti politik lain’ mengikut semangat dan intipati Fasal itu,” katanya dalam kenyataan hari ini.

Selain itu, Muhyiddin berkata surat daripada Setiausaha Badan Pimpinan Bersatu Sabah bertarikh 3 Nov 2022 jelas menyenaraikan empat Ahli Parlimen berkenaan adalah calon GRS daripada Bersatu

Beliau berkata penyertaan empat Ahli Parlimen itu sebagai ahli langsung GRS tidak menjejaskan keahlian mereka dalam Bersatu ketika bertanding pada PRU-15 lepas dan surat berkenaan telah diserahkan kepada Johari untuk membantu membuat keputusan.

“Jika pun terdapat perselisihan dalam mentafsir Fasal 10.2.3 Perlembagaan Bersatu, Fasal 27  memperuntukkan kuasa untuk memberikan tafsiran yang muktamad terletak pada Majlis Pimpinan Tertinggi (MPT) Bersatu.

“Maka dalam hal ini, hanya MPT Bersatu boleh menentukan sama ada empat Ahli Dewan Rakyat tersebut telah gugur keahlian mereka serta-merta apabila mereka menyertai GRS,” katanya yang juga Ahli Parlimen Pagoh.

Muhyiddin berkata bekas Ketua Badan Pimpinan Bersatu Sabah Datuk Seri Hajiji Noor hanya mengisytiharkan keluar parti pada 10 Dis dan tindakan menyeberang lantai (crossing the floor) empat Ahli Dewan Rakyat berkenaan juga berlaku pada 19 Dis.

Beliau berkata kedua-dua keputusan itu mengakibatkan keguguran keahlian mereka dalam Bersatu di bawah Perkara 10.2.2 dan 10.2.3 perlembagaan parti selepas PRU-15.

“Adalah jelas Yang Dipertua Dewan Rakyat telah membuat tafsiran khilaf berkenaan Perkara 49A (3) Perlembagaan Persekutuan dan memandangkan kuasa mentafsirkan Perlembagaan Persekutuan dan undang-undang terletak pada mahkamah, maka Bersatu akan merujuk perkara itu ke mahkamah,” katanya.–AlHijrah Online


SPRM SIASAT DAKWAAN RASUAH DI KLIA

KUALA LUMPUR: Suruhanjaya Pencegahan Rasuah Malaysia (SPRM) akan menyiasat dakwaan pegawai yang menjaga pintu masuk negara meminta suapan daripada pelancong asing.

Ketua Pesuruhjaya SPRM Tan Sri Azam Baki berkata pihaknya kini sedang mendapatkan maklumat lanjut daripada semua pihak terlibat termasuk daripada seorang kenamaan dan Jabatan Imigresen Malaysia (JIM).

“SPRM akan menyiasat perkara ini sewajarnya. Orang ramai digesa tidak mensensasikan dan membuat spekulasi mengenai perkara tersebut,” katanya kepada Bernama di sini hari ini.

Sebuah portal berita kelmarin melaporkan kekecohan di Lapangan Terbang Antarabangsa Kuala Lumpur (KLIA) melibatkan orang kenamaan dikatakan cuba ‘menyelamatkan’ seorang wanita warga China yang dinafikan kemasukan ke negara ini sebaik tiba lapangan terbang tersebut.

Kejadian itu turut tular di media sosial apabila orang kenamaan berkenaan dikatakan masuk ke ruang balai ketibaan itu tanpa memohon pas keselamatan.

Semalam, Ketua Pengarah Imigresen Datuk Ruslin Jusoh berkata pihaknya akan menjalankan siasatan menyeluruh mengenai insiden itu merangkumi semua aspek berkaitan.–AlHijrah Online


PENUBUHAN KHATIBAH NUSANTARA PUNCA IS MENGGANAS DI ASIA TENGGARA

Pada Januari 2015, Ketua Polis Jakarta, Jeneral Tito Karnavian mendedahkan, pejuang IS Indonesia, Bahrun Naim mendalangi serangan bom terbaharu di Jakarta.

Bekas pemilik Kafe Siber itu mengarahkan serangan di Jalan Thamrin, Jakarta dari Raqqa, Syria sebagai usaha menjadi pemimpin militan IS Asia Tenggara. Serangan 10.30 pagi 14 Januari itu berlaku kerana Bahrun mahu menyaingi Abu Sayyaf yang turut melobi untuk mengetuai IS Asia Tenggara.
Ini berlaku berikutan baiah taat setia serentak Jemaah Islamiah (JI) Indonesia dan militan Abu Sayyaf Filipina dengan Abu Bakar Baghdadi selaku Khalifah IS di Iraq dan Syria.
Bahrun disokong dua lagi pengganas JI Indonesia, Bahrumsyah dan Abu Jandal. Bahrun mahu mengetuai Khatibah Nusantara dan memimpin IS di Asia Tenggara.

“Di Filipina, Abu Sayyaf juga mahu menyaingi Bahrun,” kata Tito di Pejabat Presiden, Jakarta.
Bahrun, 37, kelahiran Solo, pernah ditahan pada 2011 kerana memiliki senjata api dan dipenjara tiga tahun. Pada 2014, selepas dibebaskan, Bahrun ke Syria menyertai IS. Bahrun juga dipercayai turut berpengaruh terhadap 200 pengganas IS Malaysia yang berada di Syria dan Iraq.
Khatibah Nusantara ialah negara IS Asia Tenggara yang merangkumi Indonesia, Borneo, Malaysia, Singapura, Selatan Filipina dan Selatan Thailand. Saingan Bahrun menyebabkan Abu Sayyaf di Selatan Filipina turut meningkatkan aktiviti militan melalui penculikan dan pembunuhan tahanan.

Secara persenjataan dan keupayaan mencetuskan serangan strategik, Abu Sayyaf lebih ganas berbanding JI Indonesia. Namun, Abu Sayyaf tidak mendapat sokongan politik di Filipina kerana kedudukan Moro Islamic Liberation Army (MILF) jauh lebih berpengaruh dengan memiliki lebih 10 ribu anggota bersenjata. Malah, MILF pimpinan Murad Ibrahim diiktiraf Manila sebagai wakil Bangsamoro dalam Rundingan Damai Autonomi Mindanao. Jadi, untuk mengukuhkan kedudukan, militan Abu Sayyaf memerlukan sokongan Abu Bakar dan IS di Asia Barat.
Tindakan penculikan yang begitu kerap, malah nekad merentas sempadan perairan Malaysia dan Indonesia, membuktikan Abu Sayyaf benar-benar mahu diiktiraf sebagai Khalifah Kerajaan Khatibah Nusantara.

Berbanding JI Indonesia, keupayaan dan pengalaman militan Abu Sayyaf bergerak secara perang gerila dan mendapat puluhan juta ringgit hasil penculikan menyebabkan Bahrun agak terkebelakang walaupun berada bersama pemimpin IS Asia Barat. Kesan persaingan dua kumpulan ini menyebabkan Malaysia menerima kesan jenayah keselamatan yang dahsyat.

Krisis demi krisis penculikan meletakkan kawasan 1400 kilometer pantai Sabah sebagai kawasan sasaran penculikan.
Manakala bahaya tambahan pula, ialah keupayaan Bahrun menggunakan pengaruhnya untuk melancarkan serangan di negara ini.

Video ugutan pengganas IS kelahiran Negeri Sembilan, Mohd. Rafi Udin yang tersebar pada 22 Jun lalu, satu bukti perkembangan terkini yang ada kaitan dengan persaingan dua gerakan militan ini.

Berdasarkan rekod, Bukit Aman berjaya membanteras sembilan percubaan IS negara ini melancarkan serangan awam membabitkan rampasan 50 kilo bahan letupan.
Ini petanda isu keselamatan awam sudah berada di tahap kritikal sejak tiga tahun kebelakangan ini.

Manakala 193 ditahan atas pelbagai kegiatan yang mengancam keselamatan negara.


MENTERI AGAMA PIMPIN TUJUH INDIVIDU LAFAZ SYAHADAH

KUALA LUMPUR: Perasaan hiba bercampur gembira dirasai Menteri di Jabatan Perdana Menteri (Hal Ehwal Agama) Datuk Dr Mohd Na’im Mokhtar selepas beliau memimpin tujuh individu memeluk Islam.

Menurut Mohd Na’im, beliau semalam telah diundang Pertubuhan Kebajikan Islam Malaysia (PERKIM) untuk memimpin syahadah tujuh orang saudara baharu yang memeluk Islam di Masjid Negara selepas solat Zohor.

“Alhamdulillah, telah dikurnia nikmat iman dan Islam. Seperti kain putih yang membalut badan. Bersih dari segala dosa dan kotoran. Bercampur hiba dan gembira, saat berpeluk erat dan bersalaman,

“Saya telah menyampai pesan supaya mereka terus mempelajari ilmu-ilmu fardhu ain. Ilmu menjadi pasak amalan. Belajar lah secara bertahap-tahap dan perlahan-perlahan. Pasti Allah akan mempermudahkan segala urusan,” katanya dalam satu hantaran di Facebook.

Mohd Na’im dalam masa sama turut menasihatkan saudara baharau itu untuk terus berbakti kepada ibu bapa dan ahli keluarga walau berbeza agama kerana Islam tidak pernah memutuskan silaturrahim.

Perkara itu katanya boleh dijadikan contoh dan tauladan yang baik.

Selain itu, Jabatan Agama Islam Wilayah Persekutuan (JAWI) dan Majlis Agama Islam Wilayah Persekutuan (MAIWP) akan sentiasa memberikan bantuan dan bimbingan kepada mualaf melalui agihan zakat dan pelbagai program.

Tambah Mohd Na’im kelas pengajian agama secara percuma juga disediakan bagi tempoh pengajian satu tahun enam bulan di Kompleks Darul Hidayah, institusi di bawah JAWI. – AlHijrah Online


IRAN: PELAKON DITAHAN KERANA KRITIK SYARAT PEMAKAIAN HIJAB

TEHRAN: Seorang pelakon ditahan di Iran selepas mengkritik penguatkuasaan ketat pemakaian hijab dalam kalangan wanita, lapor Agensi Berita Jerman (dpa).

Mohamad Sadeghi ditahan di kediamannya di Tehran, dengan bantuan anggota bomba, menurut Agensi Berita Tasnim pada Ahad.

Video yang dimuat naik di Twitter menunjukkan pegawai memasuki rumah Sadeghi semasa pelakon itu sedang membuat rakaman langsung di media sosial.

Terdahulu, pelakon itu menyiarkan video mengkritik tindakan keras kerajaan Iran terhadap wanita yang tidak mematuhi kod berpakaian.

Pada Ahad, pihak berkuasa Iran mengumumkan polis akan menjalankan rondaan di seluruh negara untuk memastikan orang ramai mematuhi peraturan itu.

Undang-undang turut memperuntukkan hukuman lebih berat kepada mereka yang ingkar.

Pada musim luruh 2022, protes besar-besaran terhadap kepimpinan politik dan agama negara itu tercetus susulan kematian Mahsa Amini, yang meninggal dunia dalam tahanan polis selepas ditahan kerana melanggar kod berpakaian. — AlHijrah Online


SPM 2021 SESI KEDUA PADA 5 APRIL HINGGA 19 MEI

KUALA LUMPUR: Sesi kedua peperiksaan Sijil Pelajaran Malaysia (SPM) 2021 akan dilaksanakan bermula 5 April hingga 19 Mei.

Peperiksaan sesi kedua itu merangkumi Ujian Bertutur dan Ujian Mendengar (bahasa Melayu dan bahasa Inggeris), Ujian Amali Sains dan Ujian Bertulis.

Kementerian Pendidikan dalam kenyataan hari ini memaklumkan peperiksaan SPM 2021 sesi kedua itu dilaksanakan bagi calon yang tidak dapat menduduki ujian-ujian berkenaan yang dijalankan pada 8 Feb hingga 29 Mac.

“Calon-calon terlibat adalah yang disahkan positif COVID-19, perlu menjalani tempoh kuarantin seperti yang diarah oleh Kementerian Kesihatan, calon yang terkesan akibat banjir atau kes-kes khas yang mendapat kelulusan Pengarah Peperiksaan.

“Lembaga Peperiksaan ingin mengingatkan semua calon yang terlibat dengan peperiksaan SPM tahun 2021 sesi kedua untuk menyemak, mengesahkan dan mencetak Pernyataan Pendaftaran Peperiksaan yang mengandungi maklumat pusat peperiksaan yang ditetapkan, tarikh, masa, kod dan kertas peperiksaan mulai 1 April 2022,” menurut kenyataan itu.

Kementerian itu turut mengingatkan calon membawa dokumen pengenalan diri dan Pernyataan Pendaftaran Peperiksaan yang dicetak ke pusat peperiksaan. – AlHijrah Online


LEBIH 100 JEMAAH UMRAH MALAYSIA, INDONESIA TERKANDAS DI KLIA

SEPANG: Lebih 100 jemaah umrah Malaysia dan dari Indonesia yang transit di negara ini terkandas di Lapangan Terbang Antarabangsa Kuala Lumpur (KLIA) di sini hari ini berikutan keputusan Kerajaan Arab Saudi menggantung sementara kemasukan warganegara asing bagi mengekang penularan COVID-19.

Seorang jemaah dari Kedah, Mohd Fadzil Osman, 49,  berkata beliau bersama 39 lagi jemaah dari Sungai Petani dan Alor Setar, Kedah tiba di KLIA pada pukul 6 pagi tadi dan sepatutnya berlepas dengan pesawat Saudi Airlines pada pukul 4.40 petang.

Beliau yang turut membawa isteri Norharisah Harun, 47, berkata mereka hanya mengetahui mengenai keputusan Kerajaan Arab Saudi itu pada pukul 9 pagi.

“Ketika itu kami dimaklumkan keputusan itu belum muktamad, jadi kami menunggu lagi, tetapi kira-kira pukul 1 tengah hari barulah dapat pengesahan kami tak boleh terbang.

Ada antara kami yang sudah mendaftar masuk, tetapi terpaksa keluar semula selepas dimaklumkan penerbangan batal,” katanya kepada Bernama, di sini malam ini.

Mohd Fadzil berkata oleh kerana mereka datang dengan menaiki bas, mereka terpaksa menunggu sehingga pukul 1 pagi esok untuk bas berkenaan yang telah tiba di Kedah, berpatah balik ke KLIA.

Walaupun kecewa tidak dapat menunaikan umrah pada saat akhir, namun beliau menganggap rezeki belum memihak kepadanya untuk menunaikan ibadah itu.

“Ini sepatutnya pertama kali saya dan isteri menunaikan umrah, tetapi apa boleh buat, kita hanya merancang. Penerbangan cuma ditangguh sehingga pihak Arab Saudi buka semula kemasukan jemaah umrah,” katanya.

Seorang lagi jemaah Rohani Abdul Rahman, 57, berharap penggantungan sementara kemasukan jemaah umrah ke Arab Saudi itu ditarik balik dalam masa terdekat.

“Kami sudah buat persediaan selama enam bulan untuk ibadah umrah ini, tak sangka saat akhir terpaksa dibatalkan. Memang sedih, tetapi kami reda,” katanya.

Sementara itu, jemaah dari Indonesia Muhammad Jamil Arfah, 28, berkata beliau bersama 23 lagi jemaah tiba di KLIA dari Makassar pada pukul 3 petang tadi untuk transit sebentar sebelum menaiki penerbangan ke Arab Saudi.

“Penerbangan kami sepatutnya jam 9 malam tadi, tetapi dibatalkan. Ketika ini kami masih menunggu kata putus sama ada mahu pulang (ke Makassar) atau masih bisa (boleh) terbang ke Arab Saudi,” katanya.

Arab Saudi mengumumkan penggantungan sementara kemasukan jemaah umrah dan aktiviti melawat Masjid Nabawi sebagai langkah pencegahan proaktif untuk menyekat penularan wabak COVID-19, menurut Kementerian Luarnya pada Rabu.

Saudi Press Agency (SPA) melaporkan kerajaan negara itu turut menggantung sementara kemasukan pelawat yang memiliki visa pelancong dari negara yang terjejas dengan COVID-19, berdasarkan kriteria ditetapkan pihak berkuasa kesihatan Arab Saudi.

Wisma Putra dalam kenyataan hari turut menasihatkan rakyat Malaysia menangguhkan sementara perjalanan ke Arab Saudi bagi tujuan umrah, ziarah dan pelancongan susulan tindakan pihak berkuasa negara itu.  — BERNAMA


ARAB SAUDI MANSUH SEMUA SEKATAN COVID-19

RIYADH: Kementerian Kesihatan Arab Saudi mengumumkan pemansuhan semua sekatan COVID-19, termasuk kuarantin wajib bagi semua pengunjung ke negara itu.

Menerusi catatan di akaun Twitter rasminya pada Isnin, sekatan yang dimansuhkan termasuk penyerahan sijil vaksinasi COVID-19 dan ujian PCR, sebelum atau semasa ketibaan di Arab Saudi.

Langkah itu diambil susulan penurunan kes dan kadar vaksinasi mencapai 99 peratus untuk semua penduduk berumur 12 tahun ke atas.–AlHijrah Online


TERAP PEMIKIRAN MAQASID SYARIAH UNTUK CORAK PENGHAKIMAN YANG ADIL

PUTRAJAYA: Penerapan pemikiran Maqasid Syariah dalam kalangan hakim syarie akan dapat mencorak penghakiman yang mencapai keadilan dan memberikan hak kepada yang berhak.

Timbalan Menteri di Jabatan Perdana Menteri Fuziah Salleh berkata, Maqasid Syariah adalah kunci utama bagi melindungi, menyubur dan memantapkan prinsip dan nilai Islam demi mencapai kepentingan dan matlamat dalam kehidupan, menjamin kemaslahatan, menyekat kemudaratan dan menolak kerosakan.

Fuziah berkata pemikiran Maqasid Syariah adalah bersifat menyeluruh yang mana ia juga merangkumi keputusan yang menyentuh mengenai kehidupan masa hadapan, kesihatan dan kesejahteraan seseorang.

Beliau berkata sistem perundangan adalah sesuatu yang jelas namun kadangkala sifat seseorang itu mempengaruhi keputusan yang dibuat.

“Sebagai contoh jika ada seorang remaja yang liar, baik dikahwinkan daripada dia buat perkara yang berdosa dan terlarang atau biarkan dia mengandung, itulah nilai terasnya,” katanya kepada media selepas merasmikan Program Diskusi Undang-undang dan Hukum Syarak: Maqasid Syariah dalam Kehakiman di sini hari ini.

Program Diskusi itu merupakan hasil kerjasama strategik antara Jabatan Kehakiman Syariah Malaysia (JKSM) dan Institut Darul Ehsan (IDE). IDE mempunyai kepakaran dalam penyelidikan Maqasid Syariah serta mempunyai Pusat Kajian Maqasid Syariah sendiri.

Dalam kenyataan JKSM yang diedarkan, jabatan itu dengan kerjasama IDE akan melaksana usaha-usaha ke arah memberi kefahaman Maqasid Syariah dalam konteks kehakiman dan perundangan syariah. — BERNAMA


PENGASUH MENGAKU SALAH CUAI TERHADAP DUA BAYI DI TASKA

JOHOR BAHRU: Seorang pengasuh taska mengaku bersalah di Mahkamah Sesyen di sini hari ini atas dua pertuduhan bertindak cuai terhadap dua bayi di sebuah taska, Mac lepas.

Nurul Shahira A’shiqin Sulaiman, 28, sebagai yang mempunyai pemeliharaan terhadap seorang bayi perempuan berusia sembilan bulan dan seorang bayi lelaki berumur tujuh bulan ketika itu, didakwa telah bertindak secara cuai dengan cara yang mungkin akan menyebabkan kedua-dua mangsa mengalami kecederaan fizikal.

Wanita tersebut dituduh melakukan perbuatan itu di sebuah taska di Jalan Utama 34, Taman Mutiara Rini, di sini, kira-kira 1 tengah hari, Mac lepas mengikut Seksyen 31(1)(a) Akta Kanak-kanak 2001 dan boleh dihukum di bawah seksyen yang sama.

Jika sabit kesalahan boleh didenda tidak melebihi RM50,000 atau dipenjara sehingga 20 tahun atau kedua-duanya, dan sebagai tambahan tertuduh boleh dikenakan bon berkelakuan baik serta melaksanakan khidmat masyarakat.

Pendakwaan dikendalikan Timbalan Pendakwa Raya Nurul Syafiqah Sha’ari, manakala Peguam Syufri A. Samad mewakili tertuduh.

Hakim Datuk Che Wan Zaidi Che Wan Ibrahim kemudian menetapkan 2 Ogos depan untuk mendengar fakta kes, sebelum menjatuhkan hukuman.

Mahkamah turut membenarkan tertuduh diikat jamin RM8,000 dengan seorang penjamin warga tempatan bagi setiap pertuduhan, dengan syarat tambahan pasport diserahkan kepada mahkamah selain dia tidak boleh mengganggu mangsa-mangsa dan saksi pendakwaan.

Pada 15 Mei lepas, tular dua video berdurasi 48 saat dan 39 saat di media sosial, yang menunjukkan seorang perempuan mengasari seorang bayi yang sedang menangis.

Susulan itu, pada 16 Mei lepas, Ketua Polis Johor Datuk Kamarul Zaman Mamat dilapor berkata seorang wanita tempatan telah ditahan untuk membantu siasatan kes mendera bayi di sebuah taska. — AlHijrah Online


FENOMENA ISTIWA A’DZAM BERLAKU 5:28 PETANG INI, UMAT ISLAM BOLEH SEMAK ARAH KIBLAT

KUALA LUMPUR: Pejabat Mufti Wilayah Persekutuan melalui satu hantaran di Facebook sebentar tadi memaklumkan bahawa fenomena Istiwa A’dzam akan berlaku pada 5:28 petang, 16 Julai, iaitu hari ini.

Fenomena Istiwa A’dzam merujuk kepada kedudukan matahari tepat di atas Kaabah dan peristiwa ini hanya berlaku sebanyak dua kali sahaja dalam masa setahun.

Fenomena tersebut boleh dimanfaatkan untuk menyemak arah kiblat yang menjadi panduan kedudukan Kaabah di Mekah, Arab Saudi ketika menunaikan solat. Semakan boleh dibuat di mana-mana premis atau rumah kediaman masing-masing.

Menurut hantaran itu lagi, semakan arah kiblat ini boleh dibuat dengan menggunakan objek yang tegak dan lurus sebagai alat pengukur bayang-bayang objek. Selain itu, cuaca yang baik iaitu tidak mendung atau hujan juga diperlukan untuk memastikan bayang-bayang kelihatan dan mudah ditanda.

Bagaimanapun, anda perlu memastikan proses semakan arah kiblat dibuat berdasarkan waktu yang diselaraskan dengan waktu SIRIM. Waktu sirim boleh dirujuk di (mst.sirim.my). — AlHijrah Online


SULTAN NAZRIN PANGKU JAWATAN YANG DI-PERTUAN AGONG

KUALA LUMPUR, 7 Januari – Mesyuarat Majlis Raja-raja memutuskan supaya Sultan Perak, Sultan Nazrin Muizzuddin Shah dilantik sebagai pemangku Yang di-Pertuan Agong.

Memetik laporan Astro Awani, perkara tersebut dimaklumkan oleh sumber terdekat kepada Sultan Nazrin Muizzuddin Shah. Keputusan itu dicapai susulan mesyuarat yang dihadiri enam daripada sembilan Sultan dan Raja di Istana Negara.

Sultan-sultan yang hadir mesyuarat lebih satu jam itu ialah Raja Perlis, Tuanku Syed Sirajudin Syed Putra Jamalullail; Sultan Terengganu, Sultan Mizan Zainal Abidin; Yang di-Pertuan Besar Negeri Sembilan, Tuanku Muhriz Tuanku Munawir; Sultan Johor, Sultan Ibrahim Iskandar; Sultan Perak, Sultan Nazrin Muizzudin Shah dan Sultan Kedah, Sultan Sallehuddin Shah.

Pada mesyuarat tersebut, keenam-enam Sultan turut menetapkan tarikh bagi mengadakan mesyuarat khas majlis memilih Yang di-Pertuan Agong ke-16.

Bagaimanapun, sumber memaklumkan butiran lanjut berkenaan mesyuarat hari ini akan dimaklumkan oleh Penyimpan Mohor Besar Raja-Raja, Tan Sri Syed Danial Syed Ahmad.

6 Januari, Datuk Pengelola Bijaya Diraja, Datuk Wan Ahmad Dahlan Ab Aziz melalui kenyataan media Istana Negara memaklumkan Sultan Muhammad V meletak jawatan sebagai Yang di-Pertuan Agong ke-15 berkuatkuasa serta merta.

Sekiranya kekosongan berlaku kepada jawatan Yang di-Pertuan Agong dan Timbalan Yang di-Pertuan Agong, urusan pemilihan hendaklah dibuat tidak lewat daripada empat minggu dari tarikh berlaku kekosongan itu.

Yang di-Pertuan Agong dipilih oleh Majlis Raja-raja menurut kaedah dan cara yang ditetapkan dalam Jadual Ketiga Perlembagaan Persekutuan dan Peraturan-Peraturan Majlis Raja-raja. – Sinar Harian


GAZA DIAMBANG PERANG?

SYED AZWAN SYED ALI

Nampaknya Benjamin Netanyahu sudah goyang. Perdana Menteri Israel itu kini tiada jalan lain untuk mengekalkan kuasanya selain dengan menyerang wilayah Gaza.

Ini skrip lama yang sentiasa digunakan
Netanyahu yang berkuasa sejak 2009 untuk meraih sokongan pengundi Yahudi berhaluan
kanan.

Buat pertama kalinya dalam sejarah negara haram Israel itu, kerajaan gagal dibentuk selepas pakatan parti diketuai Parti Likud pimpinan Netanyahu terpaksa mengadakan pilihan raya semula bagi mengisi 120 kerusi Knesset (Parlimen Israel) pada Selasa depan.

Politik Israel kini melalui fasa baharu apabila
pakatan pembangkang mula mendapat momentum, terutama sokongan kelompok minoriti
yang selama ini diketepikan Netanyahu.

“Tarikh pilihan raya tidak menjadi faktor
dalam keputusan untuk berperang,” kata Netanyahu dipetik PRESS TV
menegaskan beliau boleh memulakan operasi ketenteraan di Gaza sebelum pilihan
raya 17 September ini.

Hakikatnya, Gaza diserang hampir saban hari.
Rabu lalu pun Anadolu Agency melaporkan yang rejim Israel melancarkan serangan
udara ke atas 15 lokasi di wilayah yang dikepung itu selepas Hamas dilaporkan melancarkan
roket ke Israel.

Sehari sebelum itu, dua remaja Palestin,
termasuk seorang berusia 14 tahun dibunuh tentera Israel ketika menyertai
protes “The Great March of Return” yang juga usaha drastik warga Palestin membuka
mata dunia akan penindasan dan kesengsaraan di Gaza.

Ancaman perang ke atas Gaza ini tidak lebih dari sekadar modal politik Netanyahu untuk mengekalkan kuasa.

Begitu juga kenyataannya awal minggu ini bahawa Israel akan meluaskan penguasaan wilayahnya melalui tindakan annex ke atas Lembah Jordan dan utara Laut Mati berdekatan Tebing Barat, jika pakatan pimpinannya menang.

Kenyataan Netanyahu untuk melancarkan operasi
ketenteraan ke atas Gaza itu menunjukkan pemimpin rejim itu dalam keadaan tersepit,
malah pemerhati politik menyifatkannya sebagai skrip lama bagi meraih sokongan
pengundi.

“Netanyahu dan sekutunya berada di belakang pakatan
pembangkang, termasuk Parti Lieberman yang mendapat sokongan Yahudi Russia.

“Ini taktik mengalih perhatian dan jalan terdesak mendapatkan sokongan pengundi berhaluan kanan,” kata pemerhati konflik Palestin-Israel yang juga Pengerusi Viva Palestina Malaysia, Datuk Dr Musa Nordin kepada AlHijrah Online hari ini.

Avigdor Lieberman mengetuai Parti Yisrael Beitenu iaitu parti politik sekular berhaluan kanan yang memenangi lima kerusi pada pilihan raya Israel April lalu, namun tidak mahu menyertai pakatan Netanyahu membentuk kerajaan.

Lieberman adalah bekas sekutu Netanyahu yang sebelum ini memegang jawatan Menteri Luar Israel. Partinya amat popular dalam kalangan pendatang Yahudi dari negara bekas Kesatuan Soviet yang turut menggunakan bahasa Russia.

Konflik Palestin-Israel menyaksikan tiga peperangan direkodkan sepanjang tempoh 12 tahun lalu apabila Gaza dikuasai Hamas yang memenangi pilihan raya Palestin pada Jun 2007.

Sejak dari itu, dua juta populasi Gaza dikepung dari darat, udara dan laut dan rejim zionis, termasuk di bawah pimpinan Netanyahu melancarkan tiga operasi ketenteraan pada 2008/2009, 2012 dan 2014, masing-masing ada kaitan dengan pilihan raya di Israel.

“Ia bukan perang, ia adalah tindakan genosid
terhadap populasi awam. Ia (tindakan Israel menyerang Gaza) adalah jenayah kemanusiaan,”
tegas Dr Musa merujuk kepada ancaman Perdana Menteri Israel menyerang Gaza itu.

Pengumuman Netanyahu untuk meluaskan penguasaan
wilayah Israel ke Lembah Jordan dan utara Laut Mati juga bertentangan dengan
undang-undang antarabangsa.

“Langkah Israel itu jelas melanggar
undang-undang antarabangsa, Konvensyen Geneva dan resolusi Pertubuhan Bangsa-Bangsa
Bersatu (PBB) termasuk Majlis Keselamatan PBB,” demikian kenyataan Kementerian
Luar Malaysia mengutuk keras hasrat rejim zionis meluaskan wilayahnya itu.

Malaysia berpandangan tindakan itu hanya akan
menjejaskan penyelesaian dua negara dalam konflik Palestin-Israel. Hal sama
turut diakui Perancis, Jerman, Itali, Sepanyol dan United Kingdom.

Di Tebing Barat, Presiden Palestin Mahmoud
Abbas memberi amaran yang semua perjanjian di antara Palestin dan Israel sejak
1967 akan terbatal sekiranya rejim zionis meneruskan peluasan wilayahnya hingga
ke Lembah Jordan dan utara Laut Mati.

Presiden Palestin itu merujuk kepada peperangan
enam hari 1967 antara Israel dan tiga negara Arab iaitu Mesir, Syria dan Jordan,
di mana rejim zionis itu menguasai wilayah Tebing Barat, Gaza, Golan Height dan
Semenanjung Sinai.

Sehingga kini terdapat lebih 650,000 pendatang Yahudi menduduki 100 penempatan haram di tanah Palestin, termasuk 200,000 menetap di Baitulmaqdis Timur yang mana Israel secara unilateral mengisytiharkan kedaulatannya tanpa perakuan masyarakat antarabangsa.

Hakikatnya, pilihan raya semula tidak pernah berlaku dalam sejarah Israel di mana seseorang Perdana Menteri itu gagal membentuk kerajaan.

Ia adalah tamparan yang memalukan buat Netanyahu selain jalan terakhir menyelamatkan kedudukan sebagai Perdana Menteri atau ia beralih tangan kepada Benny Grantz dari pakatan pembangkang.

Apa yang pasti hanya peperangan boleh menangguhkan pilihan raya. Hanya dengan menyerang Gaza juga Netanyahu mampu mengekalkan kuasa di Israel. Netanyahu tidak peduli tapi pedulikah kita?  – AlHijrah Online

Penulis adalah Editor Berita dan Penerbit TV Al Hijrah (AlHijrah Online)


POLIS BURU YOUTUBER CURI MASUK SUNWAY LAGOON

SUBANG JAYA: Pihak polis sedang memburu tiga lelaki tempatan disyaki menyelinap masuk tanpa kebenaran ke dalam kawasan pusat rekreasi Sunway Lagoon di sini dan memuat naik rakaman video perbuatan mereka di halaman Youtube.

Ketua Polis Daerah Subang Jaya, Asisten Komisioner Abd Khalid Othman berkata, kejadian itu disedari seorang pekerja taman tema tersebut selepas menemui klip video berkenaan pada Jumaat.

Menurutnya, menerusi video tersebut, suspek menceritakan bagaimana dua daripada mereka berjaya menyelinap masuk ke dalam kawasan taman tema tersebut secara percuma.

“Suspek menceroboh masuk dengan cara melompat dari dinding pintu ‘surfbeach’ terus ke dalam kolam taman tema dengan mencampakkan telefon bimbit ke dalam kawasan taman tema.

“Suspek memperdaya pekerja taman tema dengan mengatakan tertinggal telefon bimbit di dalam taman tema lalu dibenarkan masuk seterusnya suspek terus tidak dapat dikesan,” katanya dalam kenyataan pada Sabtu.

Beliau berkata, hasil siasatan awal mendapati suspek merupakan seorang Youtuber yang menggunakan akaun Ryann Key.

Dalam pada itu, beliau menggesa orang ramai yang mempunyai sebarang maklumat supaya menghubungi pihaknya di talian 03-56210343.

“Kes disiasat di bawah Seksyen 448 Kanun Keseksaan atas kesalahan menceroboh kawasan dan Seksyen 233 Akta Komunikasi dan Multimedia 1998,” ujarnya. –AlHijrah Online


Orkid dan bonsai tema Royal Floria Putrajaya 2019

PUTRAJAYA – Festival Bunga dan Taman DiRaja Putrajaya atau Royal Floria
Putrajaya (RFP) akan berlangsung esok hingga 8 September 2019, bertemakan
“Mother of All Gardens” dengan menampilkan orkid dan bonsai sebagai
bunga tema festival.

Menteri Wilayah Persekutuan, Khalid Abd Samad berkata, RFP 2019 kali ini
memilih orkid dan bonsai kerana ia menampilkan koleksi yang unik dengan
gabungan nilai ekstetik serta artistik yang sesuai dipersembahkan dalam suasana
taman botani.

“Ia sekaligus diharap dapat memanfaatkan sepenuhnya potensi yang ditawarkan
oleh teknologi alam pembangunan dan pengurusan industri landskap, pertanian
terutamanya industri floriakultur dan hortikultur yang mampu menjadi industri
bernilai tinggi”, katanya ketika berucap di Majlis Perasmian Royal Floria
Putrajaya 2019, di sini pagi tadi.

Tambahnya, pihaknya menyasarkan lebih 500 ribu pengungjung hadir sepanjang
penganjuran pameran ini.

Majlis itu dirasmikan oleh Yang di-Pertuan Agong Al-Sultan Abdullah
Ri’ayatuddin Al-Mustafa Billah Shah Ibni Almarhum Sultan Haji Ahmad Al-Mustain Billah
bersama Raja Permaisuri Agong Tunku Hajah Azizah Aminah Maimunah Iskandariah Binti
Almarhum Al-Mutawakkil Alallah Sultan Iskandar Al-Haj.

Dalam pada itu, RFP 2019 membawa koleksi baharu iaitu orkid hibrid yang diberi nama “Vanda Queen Azizah Iskandar” bersempena dengan nama Raja Permaisuri Agong.

RFP 2019 juga akan mempamerkan lebih satu juta kuntum bunga-bungaan
dari pelbagai spektrum warna termasuk 500 variasi spesies orkid, serta lebih
100 koleksi bonsai. 70 pameran taman dengan pelbagai tema dan reka bentuk turut
ditampilkan melibatkan 43 pameran taman luar dan 21 pameran taman dalaman.

Selepas 10 tahun bertapak dan ‘berkampung’ di Anjung Floria, Presint
4, buat julung kalinya festival berkenaan menukar lokasinya ke Taman
Botani, Presint 1.

Orang ramai boleh melawat Taman Botani dengan menggunakan ‘buggy’ dan tiket masuk pameran RFP 2019 berharga RM5 bagi dewasa dan RM2 bagi kanak-kanak.

Turut
 disediakan ialah perkhidmatan teksi air yang membolehkan pengunjung
menikmati panorama Putrajaya untuk ke Taman Botani melalui jeti yang
terdapat di beberapa lokasi terpilih seperti di Cruise Tasik Putrajaya
dan Kelab Tasik Putrajaya.


INISIATIF RINGANKAN BEBAN RAKYAT AKAN DIUMUM DALAM BELANJAWAN 2021 – PM

KUALA LUMPUR: Kerajaan sedar akan penderitaan rakyat yang ramai hilang pekerjaan dan sumber pendapatan akibat ancaman COVID-19.

Menurut Perdana Menteri Tan Sri Muhyiddin Yassin, lebih 800 ribu orang telah hilang pekerjaan dengan banyak perniagaan terpaksa ditutup.

Atas faktor itu Muhyiddin berkata kerajaan melalui pembentangan Belanjawan 2021 akan mengumumkan inisiatif-inisiatif yang bakal meringankan beban rakyat yang terkesan akibat COVID-19.

“Kerajaan akan membentangkan Belanjawan 2021 di Dewan Rakyat pada 6 November nanti yang akan menyediakan pelbagai peruntukan kepada agensi kerajaan, bantuan kepada rakyat jelata dan insentif kepada sektor korporat, industri dan perniagaan dalam menghadapi COVID-19 dan memulihkan ekonomi negara.

“InsyaAllah, dalam belanjawan yang akan dibentangkan nanti, kerajaan akan mengumumkan inisiatif-inisiatif yang bakal meringankan beban yang ditanggung oleh saudara dan saudari sekalian dalam menghadapi zaman yang sukar ini,” katanya dalam perutusan khas yang disiarkan secara langsung jam 4 petang hari ini.

Dalam pada itu beliau berharap pembetangan belanjawan negara tahun ini akan mendapat sokongan semua ahli Parlimen dengan mengenepikan perbezaan politik.

“Saya berharap, semua Ahli Parlimen dapat mengenepikan perbezaan politik untuk memastikan Belanjawan 2021 diluluskan demi kepentingan rakyat dan negara.

“Marilah kita letakkan kepentingan rakyat mengatasi segala kepentingan lain. Satu bentuk persefahaman boleh dirangka dalam kalangan Ahli-Ahli Parlimen untuk membolehkan Belanjawan 2021 diluluskan dengan sokongan Ahli Parlimen kerajaan dan pembangkang,” katanya.

Belanjawan 2021 yang akan dibentangkan pada Jumaat depan menjadi perhatian banyak pihak dengan beberapa inisiatif seperti lanjutan moratorium dan pengeluaran daripada Akaun 1 caruman Kumpulan Wang Simpanan Pekerja (KWSP) antara yang banyak disuarakan rakyat dan beberapa ahli politik.

Pembentangan Belanjawan 2021 pada Jumaat, 6 November akan disiarkan di stesen-stesen televisyen utama negara termasuk TV AlHijrah. — AlHijrah Online


LEBIH BANYAK MASJID DAN SURAU AKAN DIBUKA

KUALA LUMPUR: Bilangan masjid dan surau yang dibenarkan untuk solat berjemaah akan ditambah sekiranya Prosedur Operasi Standard (SOP) yang ditetapkan berjaya dipatuhi orang ramai.

Menteri Kanan (Keselamatan), Datuk Seri Ismail Sabri Yaakob berkata, pemantauan Polis Diraja Malaysia (PDRM) di masjid dan surau seluruh negara pada hari pertama penambahan jumlah jemaah semalam menunjukkan orang ramai patuh kepada arahan yang ditetapkan.

“PDRM melaporkan pemantauan di masjid-masjid seluruh negara mematuhi SOP yang ditetapkan. Saya yakin dengan pematuhan ini mungkin lebih banyak lagi masjid dan surau akan dibuka,” katanya pada sidang media harian Perintah Kawalan Pergerakan Pemulihan (PKPP) di Putrajaya hari ini.

Beliau juga memaklumkan perbincangan akan dilakukan bersama dengan Menteri di Jabatan Perdana Menteri Hal Ehwal Agama, Senator Datuk Dr Zulkifli Mohamad Al-Bakri agar lebih banyak surau dan masjid dibuka.

“Kita akan bincang dengan Menteri Hal Ehwal Agama supaya dapat membuka lebih banyak masjid dan surau di Wilayah Persekutuan serta berbincang dengan negeri-negeri lain untuk beri kelonggaran.” katanya.

Khamis lalu, Zulkifli memaklumkan bilangan jemaah bagi solat Jumaat dan solat berjemaah dibenarkan sehingga satu per tiga kapasiti masjid dan surau di zon hijau di Wilayah Persekutuan. – AlHijrah Online / Zaim Zamani


LELAKI MAUT TERJATUH KETIKA CUBA PANJAT MASUK RUMAH TEMAN WANITA

PENAMPANG: Seorang lelaki maut selepas terjatuh dari tingkat 23 untuk memanjat masuk ke rumah teman wanitanya melalui tingkap dapur, di sebuah kondominium di Jalan Bundusan, semalam.

Mayat mangsa berusia 27 tahun ditemui orang awam dalam keadaan tertiarap serta berlumuran darah di bawah kondominium berkenaan, kira-kira jam 7 malam tadi.

Ketua Polis Daerah Penampang, Deputi Superintendan Mohd Haris Ibrahim berkata, sepasukan anggota polis dihantar ke lokasi kejadian selepas mendapat laporan.

“Anggota telah menemui mangsa dalam keadaan tertiarap di tingkat bawah kondominium itu dan dia didapati sudah meninggal dunia.

“Siasatan awal pihak polis mendapati lelaki terbabit dipercayai terjatuh dari tingkat 23 kondominium berkenaan ketika memanjat untuk cuba masuk ke rumah sewa teman wanitanya melalui tingkap di bahagian dapur,” katanya.

Mayat dibawa ke Unit Forensik Hospital Queen Elizabeth (HQE) untuk tindakan lanjut dan kes diklasifikasikan sebagai mati mengejut.—AlHijrah Online


Polis Israel tembak mati pemuda Palestin

BAITULMAQDIS, 28 Jun – Polis Israel menembak mati seorang pemuda Palestin di Baitulmaqdis Timur semalam.

Sumber tempatan berkata, pembunuhan itu berlaku di kawasan kejiranan al-Issawiya ketika penduduk tempatan berhimpun membantah tindakan polis Israel menceroboh perkampungan tersebut.

Sinar Harian yang  memetik laporan agensi berita menyebutkan mangsa dikenali sebagai Mohammad Samir Ebeid, 20.

Sumber menambah, empat lagi penduduk Palestin cedera dalam kejadian itu.

Difahamkan, Ebeid pernah ditahan di penjara Israel.


PM TERIMA KUNJUNGAN MENTERI HAJI DAN UMRAH ARAB SAUDI

PUTRAJAYA, 28 Feb (Bernama) — Perdana Menteri Datuk Seri Anwar Ibrahim hari ini menerima kunjungan hormat Menteri Haji dan Umrah Arab Saudi Dr Tawfiq Fawzan Al-Rabiah, serta membincangkan kerjasama yang lebih erat terutama terkait isu melancarkan pelaksanaan haji dan umrah bagi rakyat Malaysia.

Pertemuan yang berlangsung kira-kira satu jam di Perdana Putra di sini itu ketika Tawfiq berada di negara ini sempena lawatan kerja tiga hari beliau bermula Ahad, turut disertai Menteri di Jabatan Perdana Menteri (Hal Ehwal Agama) Datuk Dr Mohd Na’im Mokhtar.

Anwar dalam catatan di laman sosial miliknya sempena pertemuan itu berkata turut dibincangkan ialah inisiatif-inisiatif yang boleh dilaksanakan untuk meningkatkan kerjasama dalam bidang lain termasuk pelancongan, pendidikan, pelaburan dan perdagangan.

“Hubungan rapat Malaysia dan Arab Saudi yang telah terjalin selama ini diharap akan menjadi lebih erat demi kemaslahatan rakyat Malaysia khasnya dan umat Islam amnya,” kata Anwar.

Semalam, Mohd Na’im dalam pertemuannya bersama Tawfiq telah menyampaikan hasrat Malaysia kepada Arab Saudi untuk mendapatkan tambahan kuota haji kepada 31,950 pada tahun hadapan, selaras dengan pertambahan jumlah penduduk negara.

Kuota haji untuk jemaah Malaysia bagi musim haji tahun ini ialah 31,600.

Tawfiq dalam lawatan kerja ke Malaysia turut menerima penganugerahan Ijazah Kehormat Doktor Pengurusan oleh Universiti Teknologi Malaysia (UTM) semalam, atas sumbangan besar beliau dalam penyelarasan haji dan umrah.–AlHijrah Online


EMPAT APLIKASI TH DI MAKKAH MUDAH DIGUNA, SALUR MAKLUMAT PENTING

MAKKAH: Mudah, penuh dengan maklumat dan mesra pengguna.

Itulah kelebihan bakal diperoleh apabila menggunakan empat aplikasi yang dibangunkan oleh Lembaga Tabung Haji (TH) ketika berada di Makkah iaitu THhujjaj, Hajjmobility, E-Taib dan E-bimbingan sempena musim Haji tahun ini.

Pengarah Operasi Bahagian Teknologi Maklumat Haji TH Shamsul Kamar Hussein Kamal berkata aplikasi itu bukan sahaja boleh menjadi saluran maklumat penting untuk petugas tetapi juga mampu menjadi rujukan kepada pelbagai persoalan bagi 14, 306 jemaah Malaysia.

Beliau berkata lebih menarik, pengguna mampu menguasainya dalam tempoh yang singkat meskipun warga emas serta mereka yang kurang cekap menggunakan teknologi.

“Sebenarnya terdapat peningkatan pemahaman tentang teknologi maklumat dalam kalangan warga emas sekarang ini tetapi bagi mereka yang ada masalah akan dibantu oleh petugas terutama ketika menggunakan THhujjaj.

“THhujjaj ini memang mudah digunakan… jemaah haji yang pertama kali pun tak perlu risau kerana ia sangat mudah dan semua isu berkaitan haji boleh diperoleh daripada aplikasi itu,” katanya kepada pemberita di Bangunan Al Jandriah di sini.

Shamsul Kamar juga berkata tempoh dua tahun tidak bertugas di Makkah akibat COVID-19 telah digunakan sebaiknya oleh pasukan teknologi maklumat TH untuk melakukan penambahbaikan sistem sedia ada malah berpeluang mencipta aplikasi baharu.

Mengakui peredaran teknologi yang semakin pantas, beliau berkata TH juga tidak ketinggalan dalam mendapatkan penggunaan sistem terbaik dan terkini agar tidak membebankan jemaah haji kelak.

“Proses pembangunan digitalisasi dilakukan setelah TH melihat keperluan untuk memudahkan jemaah… kita mulakan THhujjaj ini dah lebih empat tahun termasuk mengkaji apa yang boleh ditambah baik dengan membuat pelbagai versi percubaan.

“Semasa tempoh Perintah Kawalan Pergerakan dua tahun lepas ia telah siap tetapi tidak dapat dilakukan sesi ujian kerana sistem ini hanya boleh digunakan di Makkah,” katanya.

Shamsul Kamar berkata Hajjmobility pula akan membantu petugas memantau semua pergerakan jemaah terutama dalam menyusun pengangkutan dan penginapan malah sistem ini mampu mengurangkan kesilapan pengurusan ketika di Tanah Suci. –AlHijrah Online


TIADA LAGI HAD, JUMLAH PENUMPANG KINI IKUT KAPASITI KENDERAAN

KUALA LUMPUR: Kerajaan membenarkan jumlah penumpang kenderaan mengikut tempat duduk kenderaan bagi kawasan Perintah Kawalan Pergerakan (PKP), Perintah Kawalan Pergerakan Bersyarat (PKPB) dan Perintah Kawalan Pergerakan Pemulihan (PKPP) bermula esok.

Menteri Kanan (Keselamatan) Datuk Seri Ismail Sabri Yaakob berkata, kebenaran tersebut susulan isu yang berbangkit terutamanya ibubapa yang terpaksa meninggalkan anak kecil di rumah.

“Mesyuarat teknikal bersetuju untuk membenarkan jumlah penumpang mengikut kapasiti kenderaan dikuatkuasa di kawasan PKP, PKPB dan PKPP.

“Kalau ada empat tempat duduk satu kereta, maka empat orang dibenarkan. Kalau ada enam tempat duduk, enamlah dibenarkan,” katanya dalam sidang media, hari ini.

Sebelum ini, kerajaan menetapkan hanya dua orang sahaja dibenarkan dalam satu kenderaan bagi negeri-negeri yang dilaksanakan PKP.–AlHijrah Online


DENGAR: TERSENTUH KISAH ‘WANITA LORONG’, JAKEL SUMBANG RM68,000 BANTU MULA HIDUP BARU

KUALA LUMPUR: Tersentuh dengan kisah responden program Dengar, Kak Ida yang mahu keluar dari ‘lorong gelap’ di Chow Kit, Kuala Lumpur, Syarikat tekstil Jakel Trading Sdn Bhd (Jakel) tampil untuk menghulurkan sumbangan kepada wanita berkenaan.

Ketua Pegawai Strategik Kumpulan Jakel, Mohd Fuad Ahmad berkata, Jakel akan memberikan sumbangan keseluruhan RM68,000 kepada wanita berusia 49 tahun yang turut menderita barah payudara tahap empat.

“Bila saya melihat program Dengar ini dan cerita Kak Ida dari segi pengalaman dan kepayahan beliau untuk meninggalkan ketagihan serta ujian kanser tahap empat, Jakel akan menyumbang sebanyak Rm20,000 bagi membantu beliau dalam proses rawatan.

“Jakel juga akan memberikan bantuan sara hidup buat Kak Ida sebanyak RM2,000 setiap bulan selama 2 tahun,” katanya ketika dihubungi pada program Dengar Khamis lalu.

Kak Ida yang merupakan bekas pekerja seks dan penagih dadah dijemput sebagai responden Dengar untuk menarik sokongan dan bantuan kepadanya memulakan hidup baru.

Kata Mohd Fuad, mewakili Kumpulan Jakel, beliau berharap Kak ida akan terus cekal, cepat sembuh dari penyakitnya dan melawan ketagihan dadah.

“Kami doakan Kak Ida kuat semangat kerana badan kita kena beritahu otak pemikiran bahawa kita boleh menang.

“Kita kena lawan sampai berjaya,” katanya.

Kak Ida dalam pada itu berkata beliau berjanji akan menggunakan sebaiknya sumbangan yang disalurkan Jakel.

“Terima kasih banyak-banyak kerana sudi menderma tolong Kak Ida.

“Kak Ida akan buktikan, Kak ida akan berubah,” katanya sebak.

Mereka yang terlepas menyaksikan kisah menyayat hati Kak ida boleh disaksikan di laman Facebook rasmi TV AlHijrah. — AlHijrah Online


VIDEO SMULE YANG SUKAR DITANDINGI!

Suara yang sangat merdu. Lagu yang sangat tinggi. ‘Lirik’ yang sangat indah. Sukar untuk menandingi video Smule gandingan Fakhrul UNIC dan Fathur Ismaeel.

Fakhrul UNIC, antara selebriti tanah air yang menggunakan aplikasi Smule untuk memperdengarkan suara merdu mereka dengan berduet bersama peminat.

Baru-baru ini, penyanyi nasyid itu memuat naik video duet dengan seorang pengguna Smule dari Indonesia dengan nama Fathur Ismaeel.

Namun video ini memang berbeza. Kalau kebiasaan, lagu nyanyian yang dimuat naik, tetapi kali ini, ayat suci Al-Quran yang ‘didendangkan’. Lengkap dengan taranum dan tajwid.

Ramai yang sudah maklum dengan suara lunak Fakhrul yang juga seorang qari. Tetapi apa yang memeranjatkan ialah suara Fathur Ismaeel. Dengan rambut gaya K-Pop, tiada siapa sangka suara Fathur Ismaeel memang ‘menggegarkan’. Suara Fathur Ismaeel juga mirip suara allahyarham Ustaz Asri Rabbani.

Walaupun tiada minus one mengiringi ‘lagu’ mereka, duet mereka tetap memukau. Video ini dikongsi lebih 9,000 kali dan telah ditonton lebih 300 ribu di laman Facebook.

Fakhrul UNIC dan Fathur Ismaeel telah mengangkat taraf penggunaan aplikasi Smule ke tahap yang berlainan dan sukar ditandingi!


LIMA SEKELUARGA MAUT KEMALANGAN KERETA DAN TRELER

JOHOR BAHRU: Lima dipercayai sekeluarga maut, termasuk dua kanak-kanak dalam satu kemalangan melibatkan sebuah lori treler dan dua kereta di Jalan Segamat-Kuantan, dekat Taman Yayasan, Segamat, petang semalam.

Ketua Balai Bomba dan Penyelamat Bandar Baru Segamat Penolong Kanan Penguasa Bomba Mazuki Ismail berkata pihaknya menerima panggilan kecemasan pada 6.33 petang, dan dua jentera LFRT dan satu EMRS beserta 15 anggota dikejarkan di tempat kejadian.

Setibanya di tempat kejadian, didapati kemalangan melibatkan sebuah lori treler jenis Scania, sebuah kereta Perodua Alza dan sebuah kereta Perodua Bezza.

Beliau berkata lima mangsa yang maut terdiri daripada seorang lelaki berusia 46 tahun, dua wanita serta dua kanak-kanak perempuan berusia 10, dan 13 tahun, dipercayai suami isteri dan anak-anak.

“Terdapat lima orang mangsa masih tersepit dalam kereta Perodua Alza. Pasukan Keluaran Operasi (PKO), bertindak mengeluarkan mangsa yang tersepit dengan menggunakan peralatan menyelamat dan kesemua mereka disahkan meninggal dunia.

“Sementara itu, dua lagi dalam Perodua Alza iaitu remaja lelaki 15 tahun dan kanak-kanak lelaki lima tahun cedera. Pemandu lori juga cedera manakala tiga wanita dewasa dalam Perodua Bezza selamat,” kata beliau dalam satu kenyataan, malam tadi.

Kesemua mayat dan mereka yang cedera dihantar ke Hospital Segamat. Operasi tamat pada 9.34 malam tadi. — AlHijrah Online


PEMANDU DIBURU POLIS GARA-GARA TUNJUK GARI

KUALA LUMPUR: Tular di media sosial video berdurasi tiga minit memaparkan kejadian perselisihan faham melibatkan dua buah kenderaan di Jalan Tun Razak, Kuala Lumpur.

Berdasarkan hantaran yang tular, pemandu kenderaan jenis Proton Persona menunjukkan gari kepada sebuah kenderaan lain dipercayai gara-gara tidak diberi laluan.

Ketua Polis Dang Wangi, Noor Dellhan Yahaya berkata polis kini mengesan individu yang terlibat dan siasatan akan dijalankan berkenaan kejadian tersebut.

Noor Dellhan berkata individu yang mempunyai maklumat berkaitan kejadian diminta tampil untuk membantu siasatan.

“Polis menasihati orang ramai agar tidak melakukan apa-apa perkara serta tindakan yang menyalahi undang-undang.

“Sebarang maklumat boleh disalurkan kepada Ibu Pejabat Polis Daerah (IPD) Dang Wangi di talian 03-26002222 atau hotline Polis Kuala Lumpur di talian 03-21159999 atau mana-mana balai polis yang berhampiran,” katanya dalam kenyataan pada Ahad. – AlHijrah Online


TIDAK AMBIL SUNTIKAN VAKSIN, KES DEMAM CAMPAK DI PAHANG MENINGKAT

KUANTAN, 25 Jun – Jabatan Kesihatan Negeri Pahang mengesahkan berlaku peningkatan kes demam campak di negeri ini, tahun ini ekoran tidak mendapat suntikan vaksin penyakit itu.

Pengarahnya Datuk Dr Zainal Ariffin Omar berkata sehingga 24 Jun lalu, sebanyak 29 kes demam campak direkodkan berbanding hanya dua kes bagi tempoh masa sama pada 2015.

“Kes melibatkan pesakit berusia antara 3 bulan hingga 37 tahun dan 38 peratus daripada kes adalah mereka yang layak mendapat suntikan imunisasi tetapi didapati tidak mendapat suntikan vaksin campak,” katanya kepada Bernama di sini, hari ini.

Dr Zainal Ariffin berkata, walaupun liputan imunisasi di Pahang mencapai sasaran yang ditetapkan, masih ada ibu bapa atau penjaga yang enggan membenarkan anak mereka diberi imuniasasi dan jumlah ini semakin meningkat.

“Berdasarkan laporan, pada 2014 terdapat 84 kes menolak imunisasi dan meningkat kepada 126 kes pada 2015 manakala sebanyak 88 kes direkodkan sehingga Mei tahun ini,” katanya.

Dr Zainal Ariffin menambah antara punca penolakan suntikan imunisasi adalah mempunyai keraguan terhadap kandungan vaksin, mengamalkan perubatan homeopati dan terpengaruh dengan pujukan keluarga atau rakan yang menolak amalan itu.

“Fenomena ibu bapa dan penjaga menolak suntikan imunisasi amat membimbangkan kerana ini boleh mendatangkan bahaya kepada anak-anak dan menjadi punca merebaknya jangkitan penyakit berjangkit,” katanya.

Beliau menambah jabatan kesihatan negeri menyediakan perkhidmatan imunisasi sejak 1956 bagi mencegah penyakit dan komplikasinya, melindungi individu dan masyarakat, mengawal kejadian wabak, eliminasi penyakit tertentu dan membasmi penyakit.

Sehingga kini terdapat 89 klinik kesihatan, 239 klinik desa dan 11 hospital menawarkan perkhidmatan itu, tambahnya. Bagi memastikan lebih ramai mengetahui kebaikan suntikan imunisasi, Dr Zainal Ariffin berkata jabatan itu akan mendidik masyarakat dan mempromosi kesihatan termasuk menerusi saluran media sosial.

BERNAMA


TANAH MENDAP: LALUAN ARAH KUANTAN DIBUKA

KUANTAN: Sebahagian laluan Lebuhraya Kuala Lumpur-Karak (KLK) yang ditutup sepenuhnya akibat tanah mendap di KM66.1 bermula malam Selasa, dibuka semula bagi arah Timur.

Pembukaan semula laluan itu disahkan oleh pemegang konsesi KLK, ANIH Berhad menerusi laman sosial Facebook dan Twitter pagi ini.

“Bagaimanapun, pengguna arah ke Kuala Lumpur masih perlu menggunakan laluan alternatif iaitu melalui keluar di persimpangan Bentong Timur dan masuk semula di persimpangan Bentong Barat,” menurut ANIH Berhad.

ANIH Berhad sebelum ini, memaklumkan penutupan sebahagian lebuh raya itu di kedua-dua arah ekoran tanah mendap yang berlaku berhampiran Plaza Tol Bentong.

Kementerian Kerja Raya dalam kenyataan memaklumkan laporan awal Malaysia Rail Link Sdn Bhd (MRL) mendapati tanah mendap tersebut diakibatkan daripada runtuhan terowong 2 laluan Rel Pantai Timur (ECRL) yang berada 13 meter di bawah laluan tersebut.

MRL menerusi kenyataan memaklumkan siasatan menyeluruh bagi mengenal pasti punca kejadian sedang dijalankan.

–AlHijrah Online


PERHILITAN SIASAT DAKWAAN KEMUNCULAN HARIMAU DI SANTONG

DUNGUN: Jabatan Perlindungan Hidupan Liar dan Taman Negara (PERHILITAN) akan melakukan siasatan berhubung klip video tular memaparkan kemunculan seekor harimau di kawasan Kampung Santong, Paka, dekat sini, malam tadi.

Menurut laporan, Pengarah PERHILITAN Terengganu, Loo Kean Seong, berkata pihaknya belum menerima sebarang laporan berhubung penemuan haiwan itu, namun akan segera menjalankan siasatan, termasuk membuat pemantauan dari semasa ke semasa.

“Memandangkan ada hutan simpan berdekatan, iaitu Hutan Simpan Rambai Daun, sekiranya tidak ada konflik atau kacau ganggu, biasanya kita akan pantau dan tindakan lain akan diambil mengikut keperluan,” katanya.

Video berdurasi 33 saat tersebut memaparkan kelibat harimau, dipercayai dirakam seorang pemandu kenderaan yang terserempak dengan haiwan itu yang keluar dari kawasan semak.

Haiwan itu kemudian dipercayai melintas laluan berbatu di situ yang menjadi laluan digunakan penduduk kampung.

Rata-rata pengguna Facebook terkejut dan bimbang dengan kemunculan haiwan berkenaan.

Pada 14 Januari lalu seorang penternak, Ramli Mohamad, 65, dari Kampung Chabang, Kerteh, mendapati seekor daripada 25 lembu ternakannya mati dipercayai dibaham harimau yang sehingga kini belum ditangkap. –AlHijrah Online


IBU SAUDARA, SUAMI DITAHAN DERA DUA KANAK-KANAK

KUALA LUMPUR: Polis menahan sepasang suami isteri kerana disyaki mendera dua anak saudaranya di sebuah kondominium di Taman Cahaya, Ampang, di sini, semalam.

Ketua Polis Daerah Ampang Jaya ACP Mohamad Farouk Eshak berkata kedua-dua suspek, yang masing-masing berusia 29 dan 33 tahun itu ditahan pada kira-kira 6 petang.

Beliau berkata suspek wanita berkenaan merupakan adik kepada ibu kandung mangsa dan telah menjaga dua adik-beradik itu sejak dua tahun, selepas bapa kandung kepada kanak-kanak itu meninggal dunia.

Menurut Mohamad Farouk, ibu kandung kanak-kanak berkenaan tidak mahu menjaga mereka dan menyerahkannya kepada suspek untuk penjagaan.

“Selain itu, polis turut mengesan adik kepada mangsa lelaki iaitu seorang kanak-kanak perempuan berusia enam tahun yang juga mempunyai kesan kecederaan lebam di bahagian kaki, tangan dan belakang badan juga dipercayai akibat penderaan,” katanya dalam kenyataan semalam.

Beliau berkata kanak-kanak lelaki berkenaan didapati mempunyai kesan lebam di bahagian belakang badan, kaki dan tangan dipercayai akibat didera.

Mohamad Farouk berkata suspek wanita itu tiada pekerjaan dan rekod jenayah lampau, manakala suaminya merupakan pemandu grab dan mempunyai satu rekod jenayah lampau.

“Ujian saringan air kencing mendapati kedua-dua suspek didapati negatif daripada sebarang jenis dadah. Kedua-dua mangsa telah dirujuk ke Hospital Ampang untuk pemeriksaan oleh pegawai perubatan dan pihak Jabatan Kebajikan Masyarakat juga telah dimaklumkan untuk tindakan penjagaan mangsa.

“Kedua-dua suspek akan dihadapkan ke Mahkamah Ampang pada esok untuk permohonan reman di bawah Seksyen 117 Kanun Tatacara Jenayah,” katanya.

Mohamad Farouk berkata kes ini disiasat di bawah seksyen 31 (1) (a) Akta Kanak-Kanak 2001 kerana telah menganiayai kanak-kanak sehingga mengalami kecederaan fizikal dan emosi.

Terdahulu, seorang kanak-kanak lelaki berusia lapan tahun yang berada seorang diri di dalam rumah cuba terjun dan melarikan diri dari tingkap sebuah kondominium tingkat empat.

Susulan itu, bomba berjaya menyelamatkan mangsa dengan memecah masuk ke dalam rumah dengan bantuan pihak polis. — AlHijrah Online


‘Hero’ demonstrasi ves kuning bakal dipenjara

PARIS, 13 Februari – Seorang bekas
petinju yang dirakam menumbuk pegawai polis ketika demonstrasi ves kuning di
Paris dibicarakan hari ini, dan bakal berdepan hukuman penjara sehingga tujuh
tahun.

Menurut Sinar Harian yang memetik
laporan agensi AFP, rakaman turut menunjukkan Dettinger menyepak salah seorang
pegawai polis yang terjatuh.

Christophe Dettinger, 37, seorang
bekas juara tinju kebangsaan dirakam melepaskan beberapa tumbukan terhadap dua
pegawai polis ketika perhimpunan ves kuning berhampiran Sungai Seine pada 5
Januari lalu.

Insiden tersebut menimbulkan
kemarahan dan kerajaan menyifatkannya sebagai contoh perlakuan ganas oleh
penunjuk perasaan ves kuning sejak protes bermula pada November tahun lalu.

Namun, sesetengah penunjuk
perasaan menganggap Dettinger sebagai hero kerana berani menentang pihak polis.

Tunjuk perasaan ves kuning meletus
susulan bantahan kenaikan cukai bahan api yang kemudian bertukar kepada protes
anti kerajaan dan gaya kepimpinan Presiden Emmanuel Macron.


EMPAT MAUT, SEORANG PARAH DALAM KEMALANGAN DI NKVE

KUALA LUMPUR: Empat termasuk dua wanita maut dan seorang lelaki cedera parah dalam kemalangan membabitkan dua kereta di susur keluar dari arah Subang menghala Kelana Jaya di Lebuh Raya Baru Lembah Klang (NKVE) awal pagi tadi.

Pengarah Jabatan Bomba dan Penyelamat Malaysia (JBPM) Selangor Norazam Khamis berkata mangsa yang maut dikenali pasti sebagai P. Puvaaneshwaran, 28; Lai Mun Fai, 28; Eng Siew Hooi, 31 dan Leong Man Yuen, 27 manakala yang parah dikenali sebagai Heng Chan Yee, 28.

Beliau berkata pihaknya menerima panggilan berhubung kejadian itu kira-kira 4.11 pagi.

Katanya insiden tersebut membabitkan kereta Wira Aeroback yang dipandu seorang lelaki dan Wira jenis sedan dinaiki empat orang.

“Empat mangsa disahkan meninggal dunia di tempat kejadian manakala seorang lagi yang parah dibawa ke Hospital Sungai Buluh untuk rawatan,” katanya dalam kenyataan hari ini. –AlHijrah Online


NAHAS HELIKOPTER: JENAZAH MOHD SABRI BAHAROM SELAMAT DIKEBUMIKAN

KUALA LUMPUR: Jenazah Leftenan Kolonel (B) Mohd Sabri Baharom, salah seorang mangsa yang maut dalam nahas helikopter di Taman Melawati semalam, selamat dikebumikan kira-kira jam 2.20 petang hari ini.

Allahyarham disemadikan di Tanah Perkuburan Islam Raudhatul Sakinah, Batu Caves.

Beberapa ahli keluarga serta kenalan rapat Allahyarham Mohd Sabri turut sama mengiringi jenazah ke tanah perkuburan tersebut.

Terdahulu jenazah Allahyarham disolatkan di Masjid Khalid-Al Walid, Jalan Padang Tembak, Kuala Lumpur.

Allahyarham yang merupakan pesara Tentera Laut Diraja Malaysia (TLDM) belum berkahwin dan merupakan anak kedua daripada lima adik beradik. — AlHijrah Online


LELAKI BAKAR RUMAH DIBURU

JOHOR BAHRU: Polis sedang memburu seorang lelaki yang melakukan khianat dengan menyebabkan kebakaran sebuah rumah di Skudai, Johor.

Ketua Polis Johor, Datuk Ayob Khan Mydin Pitchay berkata, pengadu membuat laporan selepas menerima sebuah video menunjukkan lelaki tersebut membaling dua bungkusan plastik yang berisi petrol ke dalam halaman rumah dan seterusnya dibakar.

“Semasa kejadian, mangsa dan keluarga sedang tidur di rumah dan tidak menyedari kejadian yang berlaku,” kata Ayob.

Ujarnya, hasil siasatan mendapati mangsa sebelum ini menerima ugutan menyatakan adiknya ada meminjam wang namun tiada pengakuan daripada adik pengadu.

Kes tersebut disiasat mengikut Seksyen 436 Kanun Keseksaan kerana menyebabkan kerosakan dengan api atau bahan letupan.

Sebelum ini, tular sebuah video menunjukkan seorang lelaki bertopeng, berpakaian gelap dilihat melemparkan dua beg plastik ke dalam rumah mangsa.—AlHijrah Online


ISYARAT TANJUNG PIAI

Oleh Datuk Seri Dr Mujahid Yusof Rawa

Dalam pertarungan tiada belas kasihan. Mimpi ngeri kekalahan bukan alasan menyalahkan musuh kerana pergelutan tabiatnya adalah untuk menewaskan lawan.

Sebagai pesaing, kita tidak boleh membebel kenapa kita ditumpaskan lawan tetapi sebaliknya kita perlu salahkan diri sendiri kenapa kita tidak bangkit dari kekalahan kita. Tulisan ini adalah tentang kritikan diri.

Kekalahan PH dalam siri pergelutan demokrasi terakhir di PRK Tanjung Piai pahit untuk ditelan. Ketika PH berusaha membuktikan kewibawaan sebagai kerajaan baru, hantaran mesej Tanjung Piai umpama dentuman mercun di telinga pimpinannya agar bingkas bangun dan bertindak.

Barang diingatkan, kemenangan PH pasca 2018 adalah atas dua kekuatan iaitu dari semboyan reformasi dan semboyan anti-Najib. Tapak tegar reformasi terbina kekuatannya sejak hujung 90-an lagi dari sebuah gerakan massa, manakala kelompok tegar anti-Najib bermula 2016 dari akar umbi dalaman Umno sendiri.

Kedua-dua tapak ini berkongsi satu hasrat besar iaitu selamatkan dan bina semula negara. Untuk berbuat demikian desakan kepada satu gabungan kuat terbentuk di ambang PRU 2018 bagi memastikan BN tumbang.

Kemenangan bergaya PH melupakan seketika punca sejarah tentang dari mana tapak mereka memulakan gerakan. Hanya kemudian setelah diuji dengan mandat, kepimpinan corak pemikiran kelompok ini semakin dilihat tidak menemui noktah persetujuan tentang agenda besar pemulihan, langkah-langkah bina semula negara dan naratif masa depan fasa Malaysia Baru.

Tiadanya titik pertemuan kukuh antara dua kekuatan ini menyebabkan naratif kerajaan PH sentiasa ‘dirampas’ oleh saki-baki suara-suara ‘lama’ yang bersumberkan isu kaum dan agama yang sempit.

Kelompongan melakarkan naratif Malaysia Baru amat mengecewakan teras tegar pengundi yang menyokong idealisme reform yang diusung sejak hujung 90-an. Sejurus pasca 2018, mereka tidak melihat langkah ke arah reformasi perundangan yang merobek prinsip-prinsip hukum selama ini, mereka tidak melihat isu perkauman dan agama sempit ditangani secara berdepan dan berani dan mereka tidak melihat reformasi demokrasi berparlimen yang lebih bebas diusahakan.

Semua kekecewaan golongan tegar reformasi menguji kesetiaan mereka terhadap idealisme cita politik mereka. Mereka terpaksa menghantar isyarat. Isyarat mengingatkan soalan asas iaitu: “kenapa kami berikan mandat kepada kamu!”

Gerakan akar umbi Umno yang tidak selesa dengan kepimpinan Datuk Seri Najib Razak ditemukan melalui Tun Mahathir Mohamad dan gerakan Selamatkan Negara. Penubuhan PPBM atau Bersatu adalah untuk menghimpunkan gerakan dari akar umbi Umno yang pada awalnya hanya mahu membuat perubahan dalaman.

Persetujuan parti Bersatu untuk bersama Pakatan Harapan yang telah pun diasaskan sebelumnya pada 22 September 2015 telah mencipta sejarah gerakan pembangkang terkuat sehingga mampu mengambil alih pemerintahan negara. Ia semacam satu formula kemenangan antara gerakan massa di luar dan pemberontakan dalaman akar umbi Umno dari dalam.

Dua kekuatan dalam PH ini perlu bersetuju pada naratif yang besar terhadap agenda memulihkan negara dan membina-semula harapan pengundi kepada mereka. Kedua kekuatan ini tidak boleh lagi punya perspektif berbeza kerana pengundi akan mencari ruang mengirimkan isyarat mereka pada peluang yang ada termasuk mana-mana PRK.

Anggota Majlis Presiden perlu melontarkan pandangan mereka secara jujur dan terbuka demi menyelamatkan pengundi tegar masing-masing kerana ini adalah tapak kemenangan mereka.

Langkah-langkah yang perlu diambil secara praktikal ialah:

Masa berlalu dengan pantas, jika isyarat Tanjung Piai kita gagal pintas, pasti kita akan dicantas dari bawah sehingga ke atas. Penuhi terlebih dahulu jawapan kenapa PH diberi mandat.

Masih ada waktu untuk PH bangkit dengan tenaga dan kudrat. Cari tempo kedua-dua kekuatan membentuk PH dengan mengambil langkah-langkah yang disarankan di atas. Kita harus membalas isyarat kepada pengundi kita dengam memberitahu bahawa “kami faham dan sedang bertindak”. — AlHijrah Online

Penulis adalah Menteri di Jabatan Perdana Menteri yang juga Naib Presiden Amanah Nasional.


DNA dikesan pada tong gas di pusat tahfiz

KUALA LUMPUR, 29 Jan – Mahkamah Tinggi di sini, yang mendengar
perbicaraan kes pembunuhan 23 penghuni Pusat Tahfiz Darul Quran Ittifaqiyah
diberitahu terdapat kesan DNA seorang lelaki pada tong gas yang ditemukan di
pusat tahfiz itu.

Tong gas tersebut dipercayai digunakan untuk membakar bangunan
tersebut, dua tahun lalu, lapor Sinar Online yang memetik Bernama.

Pegawai Penyiasat Unit Siasatan Jenayah Terkelas (USJT) Jabatan
Siasatan Jenayah Bukit Aman Inspektor Mohamad Fairol Abu Bakar berkata DNA
milik seorang lelaki itu diperolehi pada bahagian kepala paip tong gas itu.

Saksi pendakwaan ke-37 itu bagaimanapun berkata, DNA lelaki itu tidak
sepadan dengan kedua-dua lelaki yang merupakan tertuduh dalam kes pembunuhan
itu.

“Berdasar laporan kimia, ya, benar (laporan DNA seorang lelaki telah
ditemui dan ia tidak sepadan dengan kedua-dua tertuduh),” katanya ketika
pemeriksaan balas peguam Haijan Omar yang mewakili kedua-dua tertuduh pada
perbicaraan kes itu di hadapan Hakim Datuk Azman Abdullah, hari ini.

Mohamad Fairol ketika kejadian bertugas sebagai Pegawai Penyiasat
Jenayah, Bahagian Siasatan Jenayah Ibu Pejabat Polis Daerah Wangsa Maju dan
bertanggungjawab sebagai pegawai khas mengendalikan barang kes berkaitan
kebakaran itu termasuk yang diperoleh di tempat kejadian, daripada mangsa dan
tertuduh.

Pada prosiding sama, saksi pendakwaan ke-38, Penolong Pegawai Perubatan
di Jabatan Perubatan Forensik Hospital Kuala Lumpur, Muhd Yunus Muhamad Nor
berkata pada hari kejadian beliau telah mendaftarkan kesemua 23 mayat mangsa
kebakaran itu yang diterima dari 10.45 pagi hingga 12.30 tengah hari, pada hari
yang sama kejadian kebakaran itu berlaku.

“Selepas pendaftaran selesai, saya serahkan mayat kepada pegawai
perubatan untuk dibedah siasat,” katanya ketika pemeriksaan utama Timbalan
Pendakwa Raya Nurakmal Farhan Aziz.

Saksi itu berkata bedah siasat ke atas kesemua mangsa dikendalikan
empat pegawai perubatan iaitu Dr S. Kunasilan, Dr Nurliza Abdullah, Dr Siew
Sheue Feng dan Dr Ahmad Hafizam Hasmi.

Dua remaja lelaki yang ketika kejadian berumur 16 tahun didakwa
bersama-sama membunuh dan menyebabkan kematian 23 penghuni pusat tahfiz
beralamat di Jalan Keramat Hujung, Kampung Datuk Keramat, Wangsa Maju, di sini
antara 4.15 pagi dan 6.45 pagi, pada 14 September 2017.

Kedua-dua tertuduh yang kini berumur 18 tahun masing-masing menghadapi
23 pertuduhan membunuh mengikut Seksyen 302 Kanun Keseksaan dibaca bersama
Seksyen 34 kanun sama, yang memperuntukkan hukuman mati mandatori, jika sabit
kesalahan.

Perbicaraan bersambung 18 Februari.


Kabinet dirombak dalam waktu terdekat?

KUALA LUMPUR – Dua akhbar berbahasa Cina, Oriental Daily dan Sinchew Daily melaporkan rombakan Kabinet dijangka akan berlaku dalam waktu terdekat.

Akhbar itu juga mendakwa Ahli Parlimen Jeli, Datuk Seri Mustapa Mohamed yang juga bekas Menteri Perdagangan Antarabangsa dan Industri akan menyertai Kabinet, lapor Sinar Harian, hari ini.

Oriental Daily mendakwa tindakan itu akan diambil kerana Kabinet dikatakan memerlukan anggota yang berpengalaman.

Perdana Menteri, Tun Dr Mahathir Mohamad sebagaimana laporan akhbar itu juga dikatakan sudah membincangkan perkara itu dengan Setiausaha Agung DAP, Lim Guan Eng dan Presiden Amanah, Mohamad Sabu.

Manakala pertemuan dengan pemimpin Pakatan Harapan lain akan diadakan tidak lama lagi.

Bagaimanapun, jawatan Timbalan Perdana Menteri yang disandang oleh Datuk Seri Dr Wan Azizah Wan Ismail dikatakan akan terus dikekalkan.


MALAYSIA TERBUKA UNTUK DAGANGAN ANTARABANGSA

KUALA LUMPUR: Malaysia masih terbuka untuk dagangan antarabangsa walaupun sebahagian besar pintu sempadan negara masih ditutup.

Pengerusi Majlis Pemulihan Negara Tan Sri Muhyiddin Yassin berkata, terdapat banyak peluang untuk membangunkan semula ekonomi dan masyarakat ke tahap yang lebih baik berbanding era prapandemik.

“Cadangan nilai kami kepada pelabur adalah kukuh: ekosistem pelaburan kami teguh, kemudahan menjalankan perniagaan bertambah baik, pemulihan pandemik sedang dijalankan, infrastruktur fizikal dan digital kami sentiasa dinaik taraf.

“Selain itu, kumpulan bakat kami luas dan mendalam, kekuatan institusi kami adalah kukuh, asas ekonomi kami cemerlang dan diiktiraf di peringkat global,” katanya pada majlis jamuan makan tengah hari bersama lebih 30 pemain industri antarabangsa di Ekspo Dubai, hari ini.

Tambah beliau Pelan Pemulihan Nasional 2.0 juga akan dirangka yang akan memacu Malaysia ke tahap lebih baik berbanding sebelum pandemik.

Pelan tersebut merupakan kesinambungan daripada empat fasa Pelan Pemulihan Nasional sebelum ini.

Muhyiddin berharap dengan usaha yang diambil kerajaan lebih banyak perniagaan bakal melabur di Malaysia dan syarikat tempatan pula mampu meneroka peluang bukan sahaja di Emiriah Arab Bersatu (UAE) tetapi merentasi Majlis Kerjasama Teluk (GCC).

“Ayuh kita bersama-sama menempa kejayaan untuk masa depan yang lebih bermakna bukan sahaja ketika pandemik tetapi dalam fasa endemik dan seterusnya.

“Kerja keras menanti kita. Pilihan di tangan kita, berdiri bersama atau jatuh bersendirian,” katanya. – AlHijrah Online


MUHYIDDIN DIKUARANTIN 14 HARI

KUALA LUMPUR: Perdana Menteri, Tan Sri Muhyiddin Yassin menjalani kuarantin 14 hari bermula petang ini selepas seorang pegawai yang hadir mesyuarat pasca Kabinet dipengerusikan beliau pada Rabu lalu disahkan positif COVID-19.

Pejabat Perdana Menteri dalam kenyataan hari ini berkata Muhyiddin telah menjalani ujian saringan COVID-19 pagi tadi sebelum disahkan negatif.

“Walau bagaimanapun, menurut Perintah Pengawasan dan Pemerhatian bagi Kontak Covid-19 (Seksyen 15(1) Akta 342), YAB Perdana Menteri perlu menjalani kuarantin di rumah selama 14 hari mulai petang ini,” kata kenyataan itu.

Pejabat Perdana Menteri berkata semua ahli mesyuarat itu juga diarahkan menjalani ujian saringan dan kuarantin di rumah masing-masing selama 14 hari bermula hari ini.

“Sebagai makluman, setiap mesyuarat yang diadakan di Pejabat Perdana Menteri mengamalkan penjarakan sosial dan penjagaan kesihatan yang ketat pada setiap masa ” kata Pejabat Perdana Menteri. — AlHijrah Online


KEDUTAAN CHINA SUMBANG RM100,000 KEPADA JAWI FOOD BANK

KUALA LUMPUR: Kedutaan Republik Rakyat China ke Malaysia hari ini berbesar hati menyumbangkan RM100,000 kepada JAWI Food Bank, sebuah program agihan makanan di bawah Jabatan Agama Islam Wilayah Persekutuan (JAWI).

Menurut kenyataan JAWI, sumbangan tersebut akan digunakan bagi menjayakan misi bantuan Musaadah dan inisiatif Ramadan Prihatin melalui JAWI Food Bank yang bakal memberikan manfaat kepada penerima.

Antara penerima JAWI Food Bank ialah petugas barisan hadapan keselamatan dan kesihatan, B40, peniaga kecil, saudara baru, ibu tunggal, pemandu teksi dan bas sekolah, pemandu p-hailing dan e-hailing, gelandangan termasuk rakan bukan Islam.

Penyampaian replika cek berjumlah RM 100,000 telah diserahkan Duta Besar Republik Rakyat China ke Malaysia, Tuan Yang Terutama (TYT) Ouyang Yujing kepada Pengarah JAWI, Datuk Mohd Ajib Ismail pada satu majlis yang berlangsung di ibu negara.

Turut hadir pada majlis berkenaan , Menteri di Jabatan Perdana Menteri (Hal Ehwal Agama) Senator Datuk Dr Zulkifli Mohamad Al-Bakri.

Sumbangan oleh Kedutaan Republik Rakyat China ke Malaysia kepada JAWI Food Bank ini adalah kali kedua setelah sumbangan yang serupa berjumlah RM200,000 pada Mei tahun lalu.

Sehingga kini JAWI Food Bank telah mengagihkan sumbangan bernilai RM3.3 juta yang memanfaatkan pelbagai golongan masyarakat yang terkesan dan memerlukan khususnya di Wilayah Persekutuan. – AlHijrah Online


TAUFAN DANIEL, DUA RAKYAT MALAYSIA DI LIBYA SELAMAT

PUTRAJAYA: Tiada warganegara Malaysia dilaporkan terlibat dalam tragedi Taufan Daniel yang melanda timur Libya pada Ahad lalu yang telah mengorbankan lebih 8,000 mangsa setakat ini.

Wisma Putra memaklumkan dua warganegara Malaysia yang berada di Marsa El Brega telah dihubungi dan mereka telah disahkan selamat.

“Kementerian Luar sedang memantau perkembangan pasca Taufan Daniel yang melanda wilayah timur Libya pada Ahad lalu yang mana kejadian ini menyebabkan dua empangan di bandar Derna pecah dan mengakibatkan banjir besar sehingga mengorbankan lebih 8,000 nyawa manakala 10,000 lain masih hilang.

“Setakat 14 September 2023, tiada rakyat Malaysia dilaporkan terjejas akibat banjir yang melanda wilayah timur Libya ini. Dua rakyat Malaysia yang berada di Marsa El Brega sudah dapat dihubungi dan disahkan selamat,” katanya.

Tambah Wisma Putra susulan penutupan sementara Kedutaan Besar Malaysia di Libya sejak tahun 2014, rakyat Malaysia yang memerlukan khidmat nasihat di negara tersebut boleh menghubungi pejabat Kedutaan Besar Malaysia yang terdekat, iaitu pejabat Kedutaan Besar Malaysia di Kaherah.

“Angka korban banjir itu dijangka akan terus meningkat mengambil kira usaha mencari dan menyelamat masih sedang giat dijalankan.

“Malaysia menzahirkan simpati dan takziah kepada semua mangsa serta keluarga yang terjejas akibat bencana yang melanda Libya,” kata kenyataan Wisma Putra.

–AlHijrah Online